
Comisia Europeană a aprobat miercuri, 1 martie 2000, un proiect privind reforma administraţiei sale, pe care doreşte să o transforme într-un model în materie de eficacitate şi transparenţă.

Acest proiect a fost prezentat sub forma unei “Cărţi Albe”, la Bruxelles, în faţa Parlamentului European, de către preşedintele Comisiei, Romano Prodi şi vicepreşedintele însărcinat cu reforma administrativă, Neil Kinnock şi urmează să fie discutat de instanţele comunitare.

Ţinând cont de această transformare a structurilor instituţionale ale Uniunii Europene, vă propunem acest studiu documentar structurat în două părţi, care reflectă această dinamică, respectiv, partea I - Situaţia actuală privind funcţionarea Comisiei Europene; partea a-II-a - Proiectul de reformă instituţională. 

 

 

1. Comisia Europeană

 

Uniunea Europeană constituie un ansamblu coerent structurat pe trei “piloni” (terminologia aparţine dreptului comunitar): Comunitatea Europeană (prescurtat: CE), Politica Externă şi de Securitate Comună (prescurtat: PESC) şi Cooperarea în domeniile Justiţie şi Afaceri interne (prescurtat: JAI).

Dacă primul pilon, Comunitatea Europeană, formată din cele trei Comunităţi Europene - CECO, CEE şi CEEA - există şi s-a dezvoltat continuu şi progresiv din 1952, având în competenţa sa ansamblul politicilor comunitare, ceilalţi doi piloni, PESC şi JAI, au fost introduşi prin Tratatul de la Maastricht, intrat în vigoare la 1.11.1993, fiind preluaţi şi dezvoltaţi în Tratatul de la Amsterdam, în vigoare începând cu 1.05.1999.

Structura instituţională a Uniunii Europene este fondată pe o organizare cvadripartită, care nu corespunde însă, principiului separaţiei puterilor, în locul acestuia aplicându-se un principiu specific dreptului comunitar, şi anume cel al reprezentării intereselor potrivit căruia fiecare instituţie a UE corespunde unui interes distinct: Consiliul de Miniştri este “garantul intereselor statelor membre”, Parlamentul European “protejează interesele popoarelor statelor membre”, iar Comisia Europeană reprezintă “interesul general”. Ţinând cont de faptul că a patra instituţie fundamentală, Curtea de Justiţie a Comunităţii Europene (a cărei competenţă se întinde doar la domeniile ce ţin de pilonul 1), are misiunea de a asigura controlul jurisdicţional, rezultă că sistemul decizional al UE include trei instituţii comunitare: Consiliul, Comisia şi Parlamentul European, această realitate fiind oglindită în doctrină prin folosirea expresiei “triunghi instituţional”.

Această figură geometrică înseamnă însă mai mult decât o simplă descriere a realităţii, ea tinzând în fapt să traseze o perspectivă de evoluţie a relaţiilor între cele trei instituţii. Aşa cum se sugera într-un raport privind instituţiile europene, elaborat în 1979 de Comisia Europeană la solicitarea Consiliului European, “un rezultat mai natural ar fi un fel de schemă triunghiulară care s-a desenat deja în anii ce au precedat alegerile directe, Parlamentul European încercând să stabilească relaţii strânse şi directe cu Consiliul şi Comisia. Această manieră ar fi mai eficace în termeni de funcţionalitate a Comunităţii în măsura în care ar favoriza un echilibru instituţional mai complet şi mai stabil”. 

În cadrul acestor raporturi, fiecare instituţie comunitară acţionează în funcţie de misiunea particulară ce i-a fost încredinţată prin Tratatul de constituire, iar structura sa a fost determinată în raport de această misiune. Comisia Europeană reprezintă mecanismul cel mai dinamic şi singurul care are drept de iniţiativă legislativă (cu rare excepţii în cadrul PESC şi JAI), ceea ce îi conferă un loc aparte în construcţia comunitară constituind, de fapt, esenţa administraţiei UE şi barometrul fidel al tuturor încercărilor de reformă instituţională. 

Din acest motiv o vom analiza sub cel puţin trei aspecte: competenţe, structură şi mod de funcţionare. 

 

1.1. Competenţele Comisiei Europene

Pentru că ea reprezintă interesul general, Comisia este independentă faţă de statele membre ale Uniunii. Analizând Tratatul originar (Tratatul de la Roma, 1957), constatăm că articolul 10 stipulează această independenţă în mod explicit: “…membrii Comisiei îşi exercită atribuţiile în deplină independenţă, în interesul general al Comunităţii”. Din acest punct de vedere, Comisia Europeană se apropie de organismele integrate ale organizaţiilor internaţionale; spre deosebire însă de secretariatele generale ale acestora, Comisia UE este responsabilă politic în faţa Parlamentului European.

Modul în care s-a făcut până acum desemnarea comisarilor nu pare însă a oferi toate garanţiile dorite pentru asigurarea independenţei, deşi Tratatul de la Amsterdam aduce unele progrese din acest punct de vedere. În momentul de faţă Comisia cuprinde 20 de comisari naţionali ai ţărilor comunitare, fiecare stat membru putând avea maximum doi comisari şi minimum unul; în practică s-a convenit că cele cinci ţări mari ale UE (Germania, Franţa, Italia, Marea Britanie şi Spania) au dreptul la câte doi comisari, ceilalţi zece membri ai Uniunii trebuind să se mulţumească cu câte unul.

S-a afirmat frecvent că numărul comisarilor ar fi prea mare pentru ca fiecare să-şi poată exercita responsabilitatea într-un sector important, însă complexitatea problematicii comunitare mereu în creştere a împiedicat până în prezent apariţia unor portofolii lipsite de substanţă. Pe de altă parte, perspectiva unor noi adeziuni va duce la o creştere rapidă a numărului de membri în Comisie, ceea ce readuce în actualitate chestiunea consistenţei atribuţiilor fiecărui comisar. O soluţie a problemei ar consta în reducerea portofoliilor la un singur comisar pentru fiecare stat membru, însă principalul dezavantaj al acestei variante este legat de practica de până acum care a instituit, pentru ţările ce au câte doi comisari, regula de a numi unul dintre ei din cadrul majorităţii politice naţionale, iar pe celălalt din opoziţie. Ori, prin limitarea la un singur reprezentant, această practică ce favorizează independenţa comisarilor şi pluralismul colegiului va dispare. În sfârşit, dacă fiecare stat va fi titularul unui singur post de comisar, va fi tentat să vadă în acesta propriul său reprezentant, când de fapt el trebuie să reprezinte interesul întregii Comunităţi.

Cât priveşte modalitatea folosită până acum pentru nominalizarea comisarilor până la intrarea în vigoare a Tratatului de la Amsterdam, aceasta nu favoriza în mod deosebit nici independenţa Comisiei şi nici chiar constituirea unei echipe în jurul preşedintelui, deoarece atât acesta cât şi ceilalţi comisari sunt numiţi de către statele membre, de comun acord. În fapt, practica a stabilit ca fiecare stat să-şi desemneze comisarul sau comisarii “săi”, acordul celorlalte ţări fiind dat sistematic. Tratatul de la Amsterdam aduce unele modificări procedurii, în sensul participării preşedintelui desemnat al Comisiei la numirea celorlalţi comisari şi creşterea competenţelor Parlamentului European în aprobarea prin vot a noii Comisii.

Destinul unui comisar este însă în mâinile ţării sale, care îl numeşte şi îi poate reînnoi sau nu mandatul. Neacordarea unui nou mandat poate lua astfel forma unei sancţiuni pentru prea marea independenţă a unui comisar.

Parlamentul European nu era asociat, prin Tratatele de la Paris (1952) şi Roma (1957), la desemnarea Comisiei. Abia din 1983, Biroul lărgit al Parlamentului era consultat în privinţa numirii preşedintelui Comisiei, iar după desemnarea întregii Comisii, preşedintele acesteia făcea o declaraţie în faţa instituţiei parlamentare, urmată de un vot al eurodeputaţilor. Am putea considera acest vot drept o investitură, când în realitate, el nu reprezenta aproape nimic căci dacă votul ar fi fost negativ nu ar fi avut nici o consecinţă juridică. Este adevărat că, politic vorbind, Comisia ar fi trebuit fie să demisioneze, fie să-şi modifice programul, însă, chiar în urma demisiei nimic nu împiedică statele membre să desemneze aceleaşi persoane pentru posturile de comisari.

Tratatul de la Maastricht s-a orientat spre codificarea practicii privind desemnarea preşedintelui în urma consultării Parlamentului European, el fiind la rândul său consultat pentru desemnarea celorlalţi membri ai Comisiei, întregul colegiu fiind apoi investit în urma unui vot de aprobare în Parlament. Această procedură a modificat progresiv sistemul comunitar, în sensul unei mai mari politizări a Comisiei. Tratatul de la Amsterdam face un alt pas înainte deoarece odată cu intrarea sa în vigoare, Parlamentul European trebuie să aprobe oficial numirea preşedintelui Comisiei Europene (în locul simplei consultări prevăzute de procedura de la Maastricht), iar acesta din urmă îşi vede competenţa substanţial consolidată prin participarea la desemnarea colegilor săi. Introducerea acestei proceduri de investitură este o altă dovadă a dinamismului ce caracterizează structurile Uniunii Europene.

Dar independenţa Comisiei nu decurge exclusiv din procedura de desemnare a comisarilor, ci şi din principiul colegialităţii, căci deciziile pe care ea le adoptă aparţin colegiului comisarilor şi sunt imputabile acestuia, iar nu membrilor săi luaţi individual. Din acest motiv, oricare ar fi presiunile pe care un stat membru le-ar face asupra comisarului având naţionalitatea sa, ele sunt contracarate de faptul că deciziile sunt luate colectiv. 

Curtea de Justiţie a Comunităţii Europene este cea care veghează la respectarea colegialităţii, ea trebuind să se pronunţe în privinţa delegaţiilor acordate de Comisie unuia dintre membrii săi. Deşi, ţinând cont de numărul de decizii ce trebuie luate, fenomenul delegării de competenţă este inevitabil, el trebuie limitat la acte de gestiune cu caracter pur administrativ şi constă într-o abilitare dată cu acordul membrilor Comisiei. Actul efectuat prin delegaţie angajează însă responsabilitatea Comisiei Europene în ansamblul său.

Colegialitatea postulează şi că responsabilitatea politică a Comisiei în faţa Parlamentului să fie colectivă, nefiind posibil să fie pusă în cauză răspunderea individuală a unui membru al colegiului. Această solidaritate care trebuie să-i unească pe membrii colegiului justifică posibilitatea oferită preşedintelui Comisiei de a interveni în desemnarea comisarilor, aşa cum prevede Tratatul de la Amsterdam.

În plus, investitura făcută de Parlamentul European ar trebui să întărească solidaritatea Comisiei în jurul propriului program. Putem deci afirma că, în ansamblul său şi în ciuda intervenţiei statelor membre în procesul de nominalizare, independenţa Comisiei este reală, chiar dacă nu totală.

Trecând acum la analiza competenţelor Comisiei Europene, acestea sunt enumerate în articolul 155 din Tratatul de la Roma şi reluate în aceeaşi formă în toate tratatele ulterioare (Maastricht şi Amsterdam). Astfel, Comisia Europeană:

- formulează propuneri, recomandări şi avize (funcţia de iniţiativă);

- exercită competenţele de execuţie pe care i le conferă Consiliul (funcţia de execuţie);

- veghează la execuţia tratatelor (funcţia de supraveghere);

- dispune de putere de decizie proprie şi participă la adoptarea actelor de către Consiliul şi Parlamentul European (funcţia de decizie);

Enumerarea din articolul 155 nu era completă, căci omite funcţia de reprezentare internă şi externă a Uniunii Europene, care rezultă însă din alte dispoziţii ale Tratatului CEE.

Funcţiile care au suferit un proces evolutiv mai pronunţat sunt cele referitoare la participarea Comisiei la activitatea normativă în cadrul ansamblului comunitar (legislaţie şi execuţie). Asupra lor vom insista în continuare, făcând o trecere în revistă a conţinutului competenţelor Comisiei Europene.

 

1.1.1. Funcţia de iniţiativă

Comisia dispune de un cvasi-monopol al iniţiativei în cadrul Uniunii Europene, deoarece Consiliul de Miniştri nu poate statua în chestiuni ce ţin de competenţa comunitară decât în baza unei propuneri a Comisiei Europene. Monopolul puterii de iniţiativă este una dintre armele principale ale Comisiei. Ea dispune de posibilitatea alegerii momentului introducerii unei propuneri în faţa Consiliului, jucând în acest fel un rol central în negocierile ce preced adoptarea deciziei. Acest rol fusese considerabil diminuat prin practica unanimităţii, consecinţă a Compromisului de la Luxemburg (1966) în urma căruia s-a pus capăt crizei generate de retragerea Franţei generalului de Gaulle de la procesul decizional (Franţa şi-a condiţionat revenirea de introducerea unui amendament care făcea recurs la votul cu unanimitate şi în situaţiile în care Tratatul prevedea majoritatea simplă sau calificată, dacă un stat membru considera că problema aflată în discuţie afectează interesele sale majore) căci, în măsura în care Consiliul decidea cu unanimitate, el putea oricând să se abată de la propunerea Comisiei.

Revenirea la practica majorităţii calificate ca urmare a Actului Unic European a permis Comisiei să-şi regăsească rolul său originar.

În orice caz, chiar şi atunci când Consiliul decide cu unanimitate, Comisia dispune de mijloace prin care îşi poate impune punctul de vedere. Ea are oricând dreptul de a-şi retrage propunerea invocând unul din următoarele trei motive: schimbarea substanţială a împrejurărilor ce au stat la baza propunerii, lipsa unui interes manifest din partea Consiliului (în sensul că acesta a amânat nepermis de mult dezbaterea propunerii), ori riscul denaturării conţinutului acesteia de către Consiliu. În aceste condiţii, Consiliul are de ales între a accepta o propunere care nu-i convine decât parţial ori a nu putea legifera deloc.

Pentru Comisie dreptul de a-şi retrage propunerea constituie un corolar al dreptului de iniliativă. Retragerea trebuie însă motivată şi este necesară informarea Parlamentului European ori de câte ori este implicată procedura de consultare a acestuia pentru adoptarea respectivei propuneri ceea ce, după Tratatul de la Amsterdam, cuprinde practic majoritatea domeniilor comunitare.

Consiliul a contestat acest drept al Comisiei, mai ales în ceea ce priveşte al treilea motiv invocat (riscul denaturării propunerii) însă Curtea de Justiţie a CE a evitat să tranşeze controversa interinstituţională. Pe de altă parte, deşi practica pare a fi favorabilă admiterii retragerii propunerii de către Comisie, statele membre s-au ferit să consacre în mod explicit acest drept în revizuirile pe care tratatele originare le-au suferit până în prezent.

Monopolul iniţiativei de care dispune Comisia este însă contestat de către Parlamentul European care ar vrea să dispună de acest drept, asemenea parlamentelor naţionale. Pretenţiile sale, chiar modeste, s-au ciocnit sistematic de opoziţia Comisiei însă toate cele trei modificări importante ale Tratatului de la Roma (Actul Unic European, Tratatul de la Maastricht şi Tratatul de la Amsterdam) au marcat apariţia unor concesii pe care Consiliul European le-a făcut în favoarea instituţiei parlamentare europene. Astfel, după obligarea Comisiei de a prezenta Parlamentului European propunerile înainte de trimiterea lor către Consiliu (procedura de consultare a PE), Actul Unic European a introdus procedura de cooperare cu Parlamentul, Tratatul de la Maastricht a adus ca noutate complicata procedură de codecizie ce permitea PE să respingă textul Comisiei după o a treia lectură, iar Tratatul de la Amsterdam a simplificat substanţial această ultimă procedură, permiţând Parlamentului să-şi consolideze puterea în procesul legislativ comunitar.

De remarcat că ameninţarea pentru monopolul iniţiativei exercitat de către Comisie nu vine însă în mod esenţial din revendicarea de către Parlament a unei competenţe în domeniu, ci decurge mai curând din tendinţa de a instaura un dialog direct între Parlamentul European şi Consiliul UE în cadrul procedurii legislative. 

Dacă în cadrul procedurii de cooperare Comisia reuşise prezervarea dreptului său, pentru că dintre amendamentele propuse de Parlament sunt prezentate Consiliului doar cele pe care Comisia şi le-a însuşit, iar Consiliul nu poate modifică propunerea Comisiei decât cu unanimitate, apariţia procedurii de codecizie a constituit o primă breşă în monopolul Comisiei.

 

1.1.2. Funcţia de execuţie

Până la adoptarea Actului Unic European, Consiliul deţinea atât puterea legislativă, cât şi pe cea executivă, Comisia neputând lua măsuri de execuţie decât în urma unei abilitări dată de Consiliu. În practică însă, mai ales în materie de politică agricolă comună, se făcuse simţită nevoia adoptării a numeroase măsuri de execuţie la nivel comunitar, ceea ce a pus Consiliul în imposibilitatea de a le soluţiona în timp util. Cerinţele legate de eficienţa acţiunii comunitare au condus pe autorii Actului Unic la modificarea articolului 145 CEE pentru a putea conferi Comisiei competenţe executive. De acum înainte competenţa de principiu aparţine Comisiei, regula anterioară fiind inversată: Consiliul nu mai este executivul care îşi poate delega competenţa către Comisie, ci aceasta din urmă reprezintă executivul, cu excepţia situaţiilor în care Consiliul îşi rezervă în mod expres acest drept pentru sine.

Însă odată cu aceasta a apărut o nouă problemă, căci renunţând la puterea de execuţie Consiliul a creat obiceiul de a supraveghea Comisia cu ajutorul unor comitete compuse din reprezentanţi ai statelor membre care pot, în anumite cazuri, prin votul lor nefavorabil, să retragă Comisiei facultatea de decizie pentru a o înapoia Consiliului. Curtea de Justiţie a CE a apreciat că această procedură este conformă cu Tratatele, atâta timp cât nu se modifică echilibrul instituţional. Aşa a apărut termenul de “comitologie”, care în limbajul dreptului comunitar desemnează tocmai această practică a comitetelor. Tipologia acestora, stabilită de Consiliu prin decizia nr. 87/373 din 13 iulie 1987, a născut controverse aprinse cu privire la competenţa acestor comitete. Decizia în cauză consacră existenţa a trei tipuri de comitete: comitet consultativ, comitet de gestiune şi comitet de reglementare.

Primul, cel consultativ, nu este deloc controversat deoarece el lasă Comisiei Europene puterea de decizie în caz de dezacord cu comitetul. Şi a doua formulă, cea a comitetului de gestiune, a fost acceptată de către Curtea de Justiţie, căci procedura sa prevede că dacă există un dezacord între Comisie şi comitet va fi sesizat Consiliul, care poate adopta, cu majoritate calificată, alte măsuri de execuţie decât cele propuse de Comisie. Dacă el nu face acest lucru, atunci se aplică decizia Comisiei, evitându-se astfel blocajul pentru că oricare ar fi situaţia există o decizie care se aplică. Cea de-a treia formulă, a comitetului de reglementare, ridică însă unele critici. Astfel, în caz de aviz negativ al comitetului, este sesizat Consiliul care poate adopta propunerea Comisiei prin vot cu majoritate calificată, sau o poate modifica cu unanimitate. Dacă nu reuşeşte să întrunească nici una din aceste majorităţi, propunerea Comisiei se va aplica totuşi, pentru a se evita vidul normativ. Aceasta este aşa-numita “variantă a fileului”. Există însă şi o altă opţiune, zisă a “contra-fileului”, care autorizează Consiliul să se opună măsurilor propuse de Comisie, prin votul cu majoritate simplă. În această situaţie avem de-a face cu un vid normativ.

Nu există nici o ierarhie între diferitele tipuri de comitete, o declaraţie anexată Actului Unic European menţionând doar preferinţa manifestată pentru comitetul consultativ în chestiuni legate de piaţa internă unică. Se pare însă că nu aceasta este şi orientarea Consiliului deoarece, în ansamblul deciziilor privind piaţa internă, comitetul consultativ nu a fost utilizat decât în mai puţin de o treime din cazurile pentru care Comisia a propus acest lucru.

 

1.1.3. Funcţia de supraveghere

Tratatele originare însărcinează Comisia Europeană să vegheze la aplicarea lor şi îi acordă în acest scop, atât puteri specifice în materie de concurenţă şi măsuri derogatorii, cât şi misiunea de a declanşa o acţiune în justiţie contra statului care nu aplică Tratatul. Această abordare a fost păstrată, atât în Tratatul de la Maastricht, cât şi în cel de la Amsterdam.

Acţionând din oficiu sau în urma unei plângeri, Comisia a dezvoltat o întreagă procedură destinată să permită corectarea inacţiunii statelor membre înainte de a se ajunge la declanşarea unei acţiuni în contencios. Cu toate acestea s-a constatat, în ciuda succesului fazei precontencioase care permite soluţionarea a 80% din cazuri înainte de a fi sesizată Curtea de Justiţie, o multiplicare a ipotezelor de neaplicare a Tratatului. Pentru limitarea acestora s-a propus aplicarea unor sancţiuni pecuniare, prevăzute mai târziu chiar explicit în Tratatul de la Amsterdam, însă diversitatea motivelor ce determină statele membre să evite respectarea normelor comunitare - mergând de la neglijenţa administraţiilor naţionale până la dificultăţile de aplicare sau teama de reacţia adversă a opiniei publice din ţara respectivă, face ca interesul aplicării acestor sancţiuni să fie limitat la cazuri de neaplicare persistentă.

1.1.4. Funcţia de reprezentare

Reprezentarea internă a Uniunii Europene este asigurată în baza articolului 211 CEE (preluat şi în tratatele ulterioare). În ceea ce priveşte reprezentarea externă, se admite că exercitarea acestui drept de legaţie activă aparţine Comisiei, prin intermediul delegaţiilor sale în statele terţe, conduse de un şef de delegaţie cu rang de ambasador şi având imunitate diplomatică.

Cât priveşte reprezentarea în ţările membre, este interesant de remarcat că deşi acestea din urmă au reprezentanţe permanente la UE, cu rang de ambasade, Comisia nu este reprezentată în capitalele comunitare decât prin birouri încadrate cu un număr redus de funcţionari. Pentru dreptul de legaţie pasivă scrisorile de acreditare sunt remise preşedintelui Comisiei şi preşedintelui în exerciţiu al Consiliului.

O evaluare de ansamblu a tuturor competenţelor Comisiei Europene permite concluzia că aceasta evoluează spre o situaţie comparabilă cu cea a unui executiv (guvern) care dispune de iniţiativă legislativă, execută legile şi veghează la respectarea lor sub controlul parlamentului care 1-a investit. Bineînţeles, este vorba de un proces de lungă durată, căci statele membre refuză deocamdată să recunoască Comisiei o putere executivă autonomă.

 

1.2. Structura Comisiei Europene

Analiza organizării interne a Comisiei Europene ridică două tipuri de probleme strâns legate între ele, dar care trebuie tratate distinct din punct de vedere analitic: structura instituţiei şi modul de funcţionare a acesteia. În fapt, asemenea unui organism statal, dar poate mai mult decât acesta, o instituţie a unei organizaţii internaţionale se supune principiului competenţei funcţionale. Aceasta înseamnă că ea trebuie să dispună de toate competenţele necesare pentru îndeplinirea sarcinilor ce ţin de competenţa sa, însă acestea trebuie să fie singurele ce-i sunt la îndemână, conform principiului specialităţii capacităţii de folosinţă. Unul dintre mijloacele de aplicare a acestui principiu constă în a pune la dispoziţia organului în cauză un ansamblu de mijloace care să-i permită să-şi atingă scopul pentru care a fost înfiinţat. Studiul acestor mijloace se face analizând structura instituţiei, iar maniera în care ele sunt utilizate priveşte funcţionarea sa.

Această distincţie între structură şi funcţionare prezintă interes sub aspectul eficienţei activităţii instituţiei în cauză, în măsura în care este necesar să ştim dacă eventuala lipsă de eficacitate se datorează unei inadaptări a structurii la sarcinile ce-i sunt încredinţate, sau proastei funcţionări a acesteia. Problema prezintă o utilitate evidentă dacă încercăm să determinăm care sunt originile sistemului organizaţional al Comisiei Europene şi legăturile dintre evoluţia sa şi administraţiile naţionale ale ţărilor membre UE. În sfârşit, acest decupaj în “structură” şi “funcţionare” prezintă avantajul că permite să se compare mai uşor evoluţia organizării administrative la două nivele: naţional şi comunitar (supranaţional). O remarcă se impune: imaginea pe care o vom prezenta asupra administraţiei Comisiei Europene nu este întotdeauna o fotografie a prezentului. Structurile şi funcţionarea sa vor fi considerate într-o perspectivă evolutivă, fără a face însă un istoric al instituţiei.

Pentru că am arătat deja că prin “organizare” înţelegem “structura” şi “funcţionarea” unei instituţii, trebuie să, precizăm semnificaţia acestor termeni. Etimologic vorbind, prin structură se înţelege maniera în care toate părţile unui ansamblu sunt organizate între ele. Structura nu poate fi deci concepută decât în raport cu un “întreg”, în cazul nostru acesta fiind Comisia Europeană. Vom exclude din analiză elementele mixte sau exterioare instituţiei, chiar dacă acestea participă la funcţionarea ei. Această definiţie a structurii presupune ca studiul să se efectueze pe două nivele: primul, pe care îl putem califica drept “static”, constă în a enumera şi identifica ansamblul elementelor ce compun structura; vom vorbi aici de ansamblul unităţilor administrative. Al doilea nivel pe care, prin opoziţie, îl vom numi “dinamic”, arată care sunt funcţiile fiecărei unităţi constituente precum şi raporturile dintre acestea.

Dacă studiul structurii permite cunoaşterea repartizării funcţiilor între unităţile componente ale Comisiei, analiza funcţionării prezintă maniera în care fiecare din aceste unităţi îşi îndeplineşte menirea pentru care a fost creată. Altfel spus, sunt examinate metodele şi procedurile utilizate de către fiecare unitate pentru a obţine rezultatul aşteptat al activităţii sale. Este însă dificil de analizat funcţionarea Comisiei de o manieră globală, căci funcţiile ce-i sunt încredinţate nu implică întotdeauna intervenţia tuturor unităţilor ce compun structura, de aceea studiul va pune în primul rând accentul pe funcţia de concepţie şi abia apoi pe cea de gestiune.

Structura Comisiei Europene, în forma sa actuală, nu este una dată. În realitate, o privire retrospectivă arată că o importantă evoluţie a avut loc de la originea sa şi până astăzi. În urma acestei evoluţii, structura s-a adaptat funcţiilor, care la rândul lor au suferit o serie de modificări de-a lungul timpului. Vom încerca să determinăm în ce constau acestea.

1.2.1. Colegiul Comisiei

Dacă la începuturile lor Înalta Autoritate CECO, iar ulterior şi Comisia CEE, erau compuse din câte nouă membri al căror statut echivala cu cel al actualilor comisari europeni, aceştia nu se găseau - ca astăzi - în fruntea unor portofolii cvasiministeriale. Regulamentul general de organizare al Înaltei Autorităţi, adoptat la 5 noiembrie 1954, prevedea în articolul 9 constituirea unor grupuri de lucru formate din maximum patru membri şi prezidate de unul dintre aceştia. Acest tip de organizare urmărea respectarea unui principiu pe care îl regăsim constant până astăzi: acela al colegialităţii. O organizare similară a fost reţinută şi pentru Comisia CEE în 1958, pentru că sarcinile sale erau divizate între opt sectoare tehnice, la care se adauga încă unul administrativ. Fiecare sector era condus de un grup format din trei-patru membri ai colegiului (comisari), dintre care unul prezida lucrările şi exercita în sectorul respectiv o responsabilitate aparte. Schema reprezintă în realitate un compromis între două teze: cea a strictei colegialităţi în virtutea căreia pregătirea deciziei, decizia propriu-zisă şi controlul executării sale s-ar efectua integral în cadrul colegiului, şi teza partajului de atribuţii, conform căreia fiecare membru al Comisiei şi-ar asuma o responsabilitate particulară într-un sector determinat. Soluţia adoptată reuşea astfel să prezerve colegialitatea.

Comisia a fost concepută, la începuturile sale, ca o “administraţie de misiune”, prin opoziţie cu “administraţia de gestiune”. Prin aceasta înţelegem o administraţie adaptată la o problemă dată, la un moment de timp şi la un loc, o structură specializată care trebuie să dispară în ziua în care problema pentru care a fost înfiinţată şi-a găsit rezolvarea. Trebuie deci reţinut că administraţia de misiune este concepută, aşa cum o indică şi numele, pentru o misiune precisă, că ea are o structură lejeră, că este o administraţie de concepţie. Aceasta era concepţia originară privind constituirea şi organizarea Comisiei CEE, devenită ulterior Comisia Comunităţilor Europene (comună pentru cele trei Comunităţi: CEE, CECO, CEEA) şi apoi Comisia Europeană.

Ideea de colegialitate, extinsă de la pregătirea la controlul deciziilor şi trecând prin momentul adoptării lor, nu era posibilă decât într-o astfel de concepţie privind menirea instituţiei. Elaborarea principiilor şi adoptarea deciziilor pentru atingerea scopurilor propuse, organ de reflecţie şi concepţie - acesta era rolul pe care fondatorii edificiului comunitar îl rezervaseră Comisiei Europene, ceea ce explică de ce, în loc să se opteze pentru o construcţie cu dominantă verticală, aşa cum fac majoritatea administraţiilor naţionale, s-a dat prioritate principiului colegialităţii. Nu trebuie însă uitat că această concepţie a debutat într-o epocă în care totul trebuia făcut şi doar foarte puţin era gata. În fapt, în măsura în care activitatea principală a instituţiei constă în a concepe decizii de principiu, este posibil să se rămână la o structură, colegială.

Alegerea între structura verticală şi cea orizontală nu ţine cont de numărul comisarilor, care depinde doar de numărul statelor membre. Cu toate acestea, prin anii '70 se considera că o Comisie cu 17 membri ar fi de dorit din cel puţin trei motive: o Comisie mai restrânsă permite o mai bună coordonare, asigură dezbateri mai aprofundate ce permit degajarea rapidă a concluziilor şi poate constitui o veritabilă echipă prin crearea unui spirit colegial între membrii săi. Chestiunea a revenit în actualitate astăzi, când sunt 20 de comisari, iar perspectivele creşterii acestui număr sunt determinate de apropiata aderare la Uniunea Europeana a ţărilor din Europa Centrala şi de Est.

În realitate, problema numărului de comisari nu este doar una de management public, ci şi politică. Însă, în raport cu problema de management, ea este mai mult consecinţa decât cauza evoluţiei tipului de administraţie. Începând cu sfârşitul anilor '60, Comisia a căpătat din ce în ce mai mult un rol de gestiune a politicilor de competenţă comunitară, ceea ce a dus inevitabil la apariţia unui aparat administrativ propriu, numeros şi greoi. Voinţa politică şi necesitatea de fapt au concurat la admiterea ideii unei Comisii - administraţie de gestiune care nu mai corespunde schemei iniţiale ce o concepuse pentru o misiune dată, sortită să dispară odată ce problema era rezolvată.

În ceea ce priveşte întrebarea dacă schema iniţială îşi are originea într-o sursă naţională principală, răspunsul este destul de complicat. S-a afirmat adesea că administraţia CECO era o transpunere mai mult sau mai puţin fidelă a structurii Comisariatului Francez al Planului, în timp ce CEEA (EURATOM) se baza pe Comisariatul Francez al Energiei Atomice, iar CEE pe modelul Ministerului German al Economiei.

În realitate, deşi amprenta germană iniţială era vizibilă în structura administraţiei CEE, Comisia a suferit mai multe influenţe ce traduc, de altfel, polivalenţa de care am vorbit anterior atunci când menţionam că sarcinile sale erau divizate în opt sectoare tehnice şi unul administrativ. Concepută ca o administraţie de misiune ce a evoluat spre gestiunea politică, Comisia CEE, devenită apoi Comisia CE - un singur organism pentru cele trei Comunităţi - a suferit indirect influenţele franceze ale celorlalte două Comisii (CECO şi CEEA), dar a împrumutat direct de la administraţia germană un mod de organizare suplu şi lejer care dispunea din start de un minim de infrastructură de gestiune.

Cât despre primul tip de influenţă, cea franceză, schema iniţială prevedea pentru Comisia CECO o structură administrativă constituită în jurul unui comisar general (ca în cazul Comisariatului Francez al Planului); un comisar adjunct, un secretar general şi aproximativ 40 de funcţionari cu sarcini precise (astăzi sunt peste 100), având o medie de vârstă scăzută şi o formaţie profesională puţin diferită (dat fiind domeniul de activitate bine precizat al CECO: industria grea).

Cât despre cel de-al doilea tip de influenţă, cea germană, trebuie ţinut cont de adaptarea acesteia la condiţiile comunitare concrete. Aceasta explică de ce sistemul actual poate fi dificil atribuit unuia sau altuia din modelele naţionale iniţiale.

Realizarea progresivă a primelor obiective trasate prin Tratatele originare, adoptarea unui număr important de măsuri vizând aplicarea şi controlul implementării normelor comunitare şi transferul de competenţe de la nivel naţional spre cel comunitar, toate acestea au contribuit la conştientizarea unor schimbări cantitative şi calitative în activitatea Comisiei Europene. Pe de o parte, dezvoltarea în timp a aşa-numitului “acquis communautaire" şi complexitatea problemelor cu care Comunitatea se confruntă, au făcut ca pregătirea noilor texte legislative ca şi gestiunea celor deja adoptate să nu mai poată fi realizată de către un singur comisar, iar pe de altă parte nu se dorea sacrificarea rolului de organ de reflexie şi de decizie care fusese raţiunea de a fi a Comisiei. Soluţia nu putea fi decât un compromis de genul celui prezentat anterior. Această structură a Comisiei Europene, având drept model iniţial de organizare administraţia germană, dar suferind şi influenţe franceze, prezintă un grad sporit de integrare verticală, ceea ce o face să evite efectele nefaste ale unei ierarhizări greoaie. În această structură, fiecare secţiune are sarcinile sale precise, iar importanţa sa este pusă în valoare doar în contextul ansamblului, iar nu separat.

 

1.2.2. Portofoliile

Această nouă orientare caracterizată de tendinţa Comisiei Europene de a-şi verticaliza structura a făcut ca aspectul de administraţie de misiune şi colegialitatea să nu mai fie astăzi conservate decât “la vârf” în măsura în care, practic, singuri comisari reuniţi în colegiu constituie o instanţă cu caracter orizontal.

În acest mod, a dispărut însă aproape complet şi substanţa lejeră şi mobilă a începuturilor căci, în calitate de membru al Comisiei, comisarul este parte a unei instanţe colegiale orizontale, fiind în acelaşi timp din ce în ce mai mult responsabilul unui sector din activitatea Comisiei în ansamblul său. Această dublă funcţie a făcut ca, începând cu sfârşitul anilor '60, Comisia să funcţioneze pe baza unui sistem de “portofolii”.

Sistemul îşi are originea în practica naţională, dar diferă de aceasta prin anumite aspecte. Astfel, deşi fiecare comisar are o autoritate particulară într-un anumit domeniu şi asupra activităţii serviciilor administrative corespunzătoare, similitudinile cu portofoliile ministeriale naţionale se opresc aici.

În cazul Comisiei Europene, numărul acestor portofolii este cel mai adesea ajustat la numărul comisarilor, pe când în administraţiile naţionale rigiditatea lor face să ne găsim adesea în faţa fenomenului invers. Mai mult, conţinutul şi instabilitatea portofoliilor comunitare marchează diferenţa de semniticaţie dintre procedurile comunitare şi cele naţionale. Desigur, anumite portofolii afişează o relativă coerenţă dublată de o oarecare stabilitate. Un exemplu în acest sens este sectorul agricol, care a făcut întotdeauna obiectul unor atribuţii specifice ale Direcţiei Generale VI - Agricultura. Altele însă, cum ar fi portofoliul relaţiilor externe, deşi şi-a conservat structura până la mijlocul anilor '80, a cunoscut începând de atunci o serie de modificări de substanţă.

Astfel, în perioada în care Comisia era condusă de Jacques Delors, o parte din relaţiile externe a fost disociată de restul ansamblului din raţiuni personale. Începând cu ianuarie 1993 apare chiar o divizare a DG I – Relaţii externe: de acum înainte DG I păstrează doar relaţiile economice externe, iar noua DG IA preia relaţiile politice externe.

De la 1 ianuarie 1995, odată cu preluarea preşedinţiei Comisiei de către Jacques Santer, repartizarea sarcinilor între DG I şi DG IA s-a modificat din nou: DG I preia relaţiile cu America de Nord, Australia, Noua Zeelandă, Japonia, China, Coreea de Sud, Hong-Kong, Macao şi Taiwan, iar DG IA pe cele cu ţările din Europa Centrală şi de Est, fosta URSS, Turcia, Cipru şi Malta, cele două direcţii generale fiind coordonate de către comisari diferiţi.

În anul 1998, odată cu lansarea procesului de aderare la Uniunea Europeană a statelor central şi est-europene, structura portofoliului relaţii externe se modifică încă odată: avem acum de-a face cu DG IA, DG IB şi un nou înfiinţat Serviciu Comun pentru Relaţii Externe (prescurtat RELEX), condus de un director general şi format din trei direcţii care gestionează întreaga asistenţă financiară pe care UE o acordă ţărilor terţe. Există şi portofolii care au ştiut să-şi câştige un minim de coerenţă. Este cazul sectoarelor bugetar şi financiar care au fost întotdeauna asociate în cadrul aceluiaşi portofoliu: DG XX.

Această eterogenitate constatată la nivelul administraţiei comunitare se datorează în bună măsură problemelor de ordin politic, cărora li se adaugă chestiuni de ordin personal. Politica joacă un rol important pentru că ea intervine la distribuirea portofoliilor încă de la nominalizarea comisarilor de către statele membre, în ciuda regulii stabilite prin Tratat conform careia Comisia este suverană în repartizarea sarcinilor între membrii săi. Se poate astfel măsura importanţa pe care ţările mari ale UE o acordă anumitor portofolii, considerate primordiale, prin insistenţa cu care acţionează pentru ca acestea să intre în competenţa comisarilor lor. Realitatea este că, la fiecare înnoire a Comisiei, conţinutul portofoliilor a făcut obiectul unor negocieri dificile, ceea ce a dus la apariţia unor portofolii de importanţă inegală. Aceste varietăţi au condus, la rândul lor, la discontinuităţi în funcţionarea serviciilor, afectând astfel bunul mers al activităţii Comisiei Europene. Cu toate acestea sistemul portofoliilor pare a fi singurul mijoc realist de organizare a activităţii organului executiv al UE şi a serviciilor sale. Numărul portofoliilor nu va putea fi totuşi mărit la infinit - consecinţă a unor noi aderări la Uniune - fără riscul de a afecta coerenţa ansamblului.

Se observă, în ultimii zece ani, tendinţa de introducere a unui anumit grad de rigiditate în modul de organizare a portofoliilor, care pare a conduce spre o “guvernamentalizare” a structurii Comisiei, în care preşedintele apare ca un fel de prim- ministru francez dacă imaginea sa politică îi permite un ascendent asupra colegilor săi, sau ca un cancelar german dacă lipsa sa de specializare în domeniu apare ca un handicap în faţă competenţei în bloc a celorlalţi membri ai Comisiei. Tratatul de la Amsterdam favorizează mai degrabă prima variantă, deoarece el prevede că preşedintele Comisiei, desemnat înaintea celorlalţi comisari, va fi consultat cu privire la nominalizarea colegilor săi. În plus, noul preşedinte al Comisiei Europene, italianul Romano Prodi, pare să aibă toate atuurile pentru a-şi impune autoritatea în cadrul colegiului de comisari.

 

1.2.3. Cabinetele

Regulamentul interior al Comisiei, datând din 1963, prevede în articolul 15 instituţionalizarea cabinetelor comisarilor, acestea având rolul să-i asiste în îndeplinirea sarcinilor. Originea franceză a unei astfel de instituţii nu lasă nici o îndoială în măsura în care funcţia de şef de cabinet al unui comisar corespundea, în acei ani, celei a secretarului general din Comisariatul Francez al Planului, împrumutând şi unele elemente din cea de director de cabinet ministerial. Prin verticalizarea organizării Comisiei, rolul cabinetului comisarului s-a apropiat tot mai mult de cel al cabinetelor miniştrilor francezi păstrând, este adevărat, o anumită originalitate ce ţine de specificitatea comunitară.

Cabinetele sunt de o manieră generală, încadrate cu un şef de cabinet asistat uneori de un adjunct şi cu un număr de membri variind iniţial între cinci pentru preşedinte (începând însă cu perioada în care Comisia a fost condusă de Jacques Delors cabinetul preşedintelui a fost extins, ajungându-se chiar un număr de zece consilieri) şi trei pentru ceilalţi comisari, unii dintre ei având titlul de consilier - ceea ce are doar consecinţe onorifice şi financiare, nu însă şi ierarhice în raport cu ceilalţi membri ai cabinetului. Fiecăruia dintre aceştia i se încredinţează responsabilitatea supravegherii unei părţi din domeniul ce constituie portofoliul comisarului, şeful de cabinet având în plus responsabilitatea coordonării şi arbitrajului.

O menţiune particulară trebuie făcută pentru cabinetul preşedintelui între membrii căruia, pe lângă domeniile proprii atribuţiilor preşedinţiei, sunt repartizate şi toate celelalte sectoare de activitate a Comisiei. Vom nota că portofoliul preşedintelui nu conţinea iniţial sectoare propriu-zise de activitate comunitară, însă din 1985 acelaşi Jacques Delors a luat în responsabilitatea sa, în plus faţă de sarcinile tradiţionale ale preşedintelui, problemele monetare şi coordonarea fondurilor structurale, ceea ce îi permitea o mai bună supraveghere precum şi putere de arbitru asupra activităţii celorlalţi comisari. Această activitate era însă facilitată de faptul că propriul cabinet prezidenţial (cei zece consilieri) acoperea şi responsabilităţile celorlalţi membri ai Colegiului.

Succesorul său, Jacques Santer avea sub directa sa coordonare, în plus faţă de sarcinile specifice funcţiei de preşedinte al Comisiei Europene, secretariatul general, serviciul juridic, biroul de securitate, celula de prospectivă, inspectoratul general, serviciul comun de interpretare-conferinţe, serviciul purtătorului de cuvânt, chestiunile monetare, politică externă şi de securitate comună, drepturile omului şi problemele instituţionale (ultimele patru domenii le coordona împreună cu alţi comisari, în a căror competenţă directă intrau sectoarele menţionate). Dintr-un anumit punct de vedere, membrii cabinetelor pot fi comparaţi cu ceea ce în Franţa se numesc “consilieri tehnici”, adică persoane ce răspund de activitatea unui anumit sector din minister.

În ceea ce priveşte organizarea cabinetului preşedintelui Comisiei Europene, se poate constata o anumită analogie cu cabinetul primului ministru francez unde regăsim consilieri însărcinaţi cu dosare ce acoperă activitatea altor ministere (consilier pe probleme sociale, consilier pe probleme economice etc.). Cu toate acestea similitudinea nu merge mai departe, având în vedere diferenţele între structurile amintite, precum şi numărul personalului alocat celor două cabinete.

Ţinând cont de rolul său, acela de a-1 asista pe comisar, numirea unui membru al cabinetului nu se face după aceleaşi reguli precum cele aplicabile desemnării funcţionarilor comunitari (administratorilor) în general. Cabinetul formează echipa comisarului şi dispare odată cu acesta, de aceea îi este ataşat şi subordonat doar lui, ceea ce explică de ce relatiile între comisar şi membrii cabinetului trebuie să fie bazate pe o încredere totală şi reciprocă. În consecinţă, în marea majoritate a cazurilor cabinetele au aceeaşi naţionalitate ca şi comisarul, ceea ce nu înseamnă că relaţiile de încredere nu se pot instaura şi între naţionalităţi diferite, ci că afinităţile de comunicare şi gândire sunt mai uşor de stabilit cu un resortisant de aceeaşi naţionalitate. Romano Prodi a promis însă o “internaţionalizare" a cabinetelor, el oferind primul exemplu deoarece şeful său de cabinet nu este italian, ci irlandez.

Am putea presupune că un nou comisar aduce cu el echipa sa de fideli şi prieteni; ca regulă generală aceasta este valabilă în ceea ce priveşte şefii de cabinet şi uneori adjuncţii, ceea ce stârneşte iritarea funcţionarilor de carieră în faţa unor astfel de paraşutări din exterior în aparatul Comisiei, având în vedere că în marea lor majoritate funcţionarii comunitari sunt recrutaţi în urma unor concursuri de o dificultate deosebită, iar promovarea funcţionarilor superiori, de grad A, se realizează prin examen (de la gradul A8 la A4 ; gradele A3, A2 şi Al sunt rezervate funcţiilor politice, iar ocuparea lor se face prin numire).

Vom vedea că exagerarea uneori a promovării unor apropiaţi sau a unor persoane de încredere 1-a determinat, în luna martie 1999, pe preşedintele de atunci al Comisiei Europene, Jacques Santer, să introducă un set de trei “coduri de conduită” care să reglementeze comportamentul comisarilor şi al cabinetelor acestora, relaţia dintre comisari şi serviciile subordonate, precum şi conduita generală a funcţionarilor de carieră din cadrul Comisiei Europene. Măsura, care s-a vrut a fi un pas concret pe linia reformei administraţiei comunitare, a venit însă prea târziu pentru a mai putea împiedica demisia în bloc a celor 20 de comisari, survenită la 15.03.1999 ca urmare a concluziilor unui comitet de anchetă instituit de către Parlamentul European, după ce acesta din urmă refuzase descărcarea bugetară a Comisiei pentru anul 1996. Despre acest fenomen fără precedent în istoria Uniunii Europene vom aminti însă la finalul capitolului de faţă.

Revenind la analiza structurii cabinetelor, vom observa că există şi un fenomen al “administraţiei de stat-major”, care constă în detaşare la cabinete a unor persoane de aceeaşi naţionalitate cu comisarul şi care provin din structura permanentă a Comisiei Europene. Pentru perioada în care îndeplinesc atribuţii de cabinet, ei trec din sectorul administrativ în cel politic, urmând ca apoi să revină la statutul iniţial - de regulă pe o poziţie superioară celei de pe care au plecat.

 

1.2.4. Serviciile

Fiecare comisar, înconjurat de cabinetul său, are deci responsabilităţi într-un anumit număr de sectoare de activitate a Comisiei, în limita competenţelor acesteia, pentru îndeplinirea cărora el are la dispoziţie administraţia propriu-zisă a instituţiei.

Încă de la origine această administraţie a fost organizată în direcţii generale, ele însele fiind decupate în alte unităţi administrative. Pe de altă parte, există servicii care, deşi nu au formal acest titlu, posedă un statut echivalent cu cel al direcţiei generale. Este vorba despre acele servicii care sunt comune celor trei Comunităţi originare: Serviciul juridic, Oficiul de statistică, Serviciul de presă şi informare, Secretariatul general, Serviciul de interpretare-conferinţe, Serviciul de traduceri.

Deşi numărul direcţiilor generale a rămas relativ constant de-a lungul timpului, numărul serviciilor asimilate a crescut continuu, Comisia fiind liberă să procedeze la decupajul administrativ pe care îl doreşte, atribuind competenţe pentru fiecare unitate administrativă în funcţie de nevoile momentului. Singura limită impusă în acest sens de regulamentul interior al Comisiei (articolul 19, paragraful 1) se referă la evitarea suprapunerii de competenţe între diferitele unităţi. Cu toată această stabilitate a lor, rare sunt direcţiile generale care să nu fi suferit în timp modificări de structură şi competenţă. Singura excepţie veritabilă o constituie D.G. II în “Afaceri economice şi financiare” care, raportat la celelalte direcţii generale, nu a cunoscut nici o schimbare substanţială de la înfiinţare şi până astăzi. Am putea adăuga, eventual, şi D.G. VI “Agricultura”, deşi aceasta a fost amputată în 1977 de domeniul pescuitului care s-a constituit într-o direcţie generală separată. Motivele reorganizărilor interne ţin adesea de constrângeri exterioare care impun Comisiei să facă modificări în gestiunea administrativă. Restructurarea serviciilor se supune deci, poate nu exclusiv, dar oricum în bună măsură, imperativelor de ordin politic. Regula delicată a respectării echilibrului geografic (între naţionalităţi) ce apare la atribuirea posturilor de comisari de către guvernele statelor membre are incidenţă nu doar la nivel de portofolii, ci şi în componentele acestora, în primul rând în ceea ce priveşte direcţiile generale. Este semnificativ de constatat că majoritatea restructurărilor sunt operate la intrarea în funcţiune a unei noi Comisii ori cu ocazia plecării unui membru şi sosirii altuia nou. Pentru argumentarea acestei afirmaţii câteva exemple sunt relevante. Se ştie că direcţiile generale au în fruntea lor un funcţionar de grad A 1 ce are, de regulă, o naţionalitate diferită de cea a comisarului de care depinde, aceasta pentru păstrarea coeziunii interne a Comisiei şi protejării interesului comunitar. Există însă şi o explicaţie mai prozaică a cutumei: împiedicarea formării unor clanuri naţionale pe piramida ierarhică. În ciuda acestei reguli cutumiare, noii comisari - în orice caz unii dintre ei – au luat obiceiul de a se debarasa de directorii generali cu care nu întreţin relaţii bune. Pentru a putea face acest lucru ei se bazează pe Statutul personalului Comisiei care, în articolul 50, precizează că “Orice funcţionar titular al unui post de grad Al, A2 sau A3 poate fi retras din acel post în interesul serviciului, prin decizia autorităţii investite cu puterea de numire în postul respectiv. Această retragere nu are caracterul unei sancţiuni disciplinare”.

Plecând de la ultima precizare, autoritatea investită cu competenţa de numire şi care doreşte să scape de un director general devenit jenant va invoca “interesul serviciului“ şi va însoţi această condiţie de o restructurare a direcţiei generale.

Este interesant de notat coincidenţa dintre anumite evenimente politice şi restructurările din interiorul Comisiei Europene. Astfel, 1973 este anul în care Marea Britanie, Irlanda şi Danemarca au aderat la Comunităţile Europene. În acelaşi an preşedinţia Comisiei a fost preluată de un francez, moment în care D.G. VIII “Dezvoltare şi cooperare” (denumirea de atunci) şi-a extins competenţele prin preluarea unei părţi din atribuţiile D.G. I “Relaţii externe”. Desigur că motivele invocate pentru această restructurare au fost dorinţa de a extinde şi amplifica cooperarea pentru dezvoltare cu Maghrebul arab şi ţările Convenţiei Lome (statele din Africa, Pacific şi Caraibe), dar decizia poate fi interpretată şi printr-o lumină politică deoarece fortificarea D.G. VIII în detrimentul D.G. I a intervenit în momentul în care aceasta din urmă trecea sub responsabilitatea unui comisar britanic, în timp ce D.G. VIII rămânea apanajul celui francez.

Nu este lipsit de logică să gândim că aceste evenimente diferite sunt legate între ele şi disimulează unele tracasări politice reciproce, dacă ne amintim opoziţia Franţei faţă de aderarea Marii Britanii, aceasta din urmă devenind membră a Comunităţilor Europene după două veto-uri consecutive din partea Franţei generalului de Gaulle. În plus, importanţa pe care Parisul o acorda cooperării cu Africa constituia un motiv suplimentar pentru păstrarea acestui sector în mâna unui comisar francez.

Toate aceste reflecţii conduc la interogaţia privind criteriile în funcţie de care o direcţie generală este considerată mai importantă decât alta. Un astfel de criteriu ar putea fi vechimea, care dă direcţiei generale o cunoaştere excelentă asupra propriei sale structuri şi mecanisme de administraţie comunitară, dar acest criteriu trebuie completat cu un al doilea, cel al coeziunii interne. O direcţie generală este cu atât mai importantă cu cât este mai eficientă, şi va fi cu atât mai eficientă cu cât dispune de o coeziune internă şi o coerenţă mai mare în exercitarea atribuţiilor sale.

Dacă se modifică structura unei D.G., acest lucru va afecta negativ coeziunea serviciilor sale care, pentru a-şi regăsi ritmul de funcţionare vor avea nevoie de un timp de adaptare sau chiar vor obliga autoritatea să facă noi modificări, creând astfel un climat de incertitudine ce influenţează randamentul direcţiei generale în ansamblul său. Iată de ce restructurările constituie un impediment pentru coeziunea acestor structuri. Demonstraţia “per a contrario” este dată de exemplul D.G. VI “Agricultura” care, graţie vechimii şi coeziunii sale interne apare drept una dintre cele mai importante direcţii generale ale Comisiei Europene (în orice caz, este D.G. cu cel mai mare număr de personal afectat ei). În această ecuaţie un rol important revine şi ariei de competenţe a direcţiei generale în cauză, acesta fiind cel de-al treilea criteriu pentru aprecierea importanţei unei D.G. Cum sectorul agricol joacă un rol de primă mână, atât sub aspect economic, cât şi politic, avem un element suplimentar în favoarea argumentaţiei de mai sus.

Următorul eşalon sub direcţiile generale sunt direcţiile şi apoi unităţile (acestea din urmă se mai numesc şi divizii, dacă sunt de dimensiuni mai mari din punct de vedere al personalului cu care sunt încadrate). Fiecare D.G. este, în principiu, structurată în direcţii, iar acestea în unităţi care constituie elementele de bază ale structurii administraţiei comunitare.

Acest mod de organizare se subordonează la două reguli generale: pe de o parte, aceea că decupajul administrativ coincide cu gradele funcţiei publice comunitare, fiecărui grad superior corespunzându-i o funcţie şi reciproc (gradul A 1 corespunde funcţiei de director general şi director general-adjunct, A2 - director, A3 şi A4 - şef de unitate, AS - administrator principal, A6, A7, A8 - funcţii de execuţie fără responsabilităţi deosebite; desigur, pot fi şi excepţii de la această ierarhie, dar ele sunt relativ rare); pe de altă parte, fiecare unitate administrativă are atribuit un sector de activitate reprezentând o parte a unui ansamblu mai vast care constituie competenţa direcţiei generale din care face parte.

Respectarea acestor reguli asigură interdependenţa între unităţi, sentimentul de participare la realizarea aceluiaşi scop şi coerenţa carierei de funcţionar comunitar. Înţelegem acum de ce plasarea pe un post de şef de unitate, de exemplu, a unei persoane ce a intrat în structura administraţiei Comisiei Europene via cabinetul unui comisar, stârneşte întotdeauna reacţii adverse din partea funcţionarilor de carieră care aşteaptă ani de zile să ocupe un astfel de post. Desigur, un comisar influent îşi poate impune protejatul în ciuda opoziţiei de care vorbeam, dar astfel de intruziuni perturbă sistemul.

Câteva observaţii asupra organizării Comisiei se impun: prima, evidentă, este aceea că avem de-a face cu o structură de tip piramidal-ierarhizată, situată ca model undeva între organizarea ministerelor francez şi german. A doua se referă la incredibilul dozaj între naţionalităţi. În fapt, în interiorul aceleiaşi direcţii regăsim cel puţin două naţionalităţi diferite printre şefii de unitate, iar directorii au, ca regulă generală, o altă naţionalitate decât directorul general şi provin din două-trei ţări diferite. Repartizarea geografică este deci bine asigurată în ierarhia administrativă, dar constituie adesea un obstacol în calea avansarii funcţionarului în cariera sa.

Din punct de vedere ierarhic, fiecare şef de unitate este responsabil în faţa directorului, ansamblul directorilor dând socoteală directorului general. Aceştia din urmă au şi ei câte un mic “cabinet”.

Întâlnim adesea directori generali-adjuncţi, al căror rol este de a coordona direct una sau mai multe direcţii sau unităţi de bază şi care servesc totodată ca filtru între directorul general şi serviciile a căror activitate o supervizează. Alături de aceşti adjuncţi pot fi întâlniţi asistenţi sau consilieri ai directorului general, a căror poziţie oscilează între cea a consilierilor tehnici (de care am amintit anterior) şi cea a însărcinaţilor de misiune în cabinetele ministeriale franceze. Primii îndeplinesc rolul de confident şi de consilier al directorului general într-un domeniu ce poate acoperi activitatea mai multor direcţii, ceilalţi sunt însărcinaţi cu rezolvarea unor chestiuni particulare ce nu au nimic în comun cu decupajul funcţional al direcţiei generale. De asemenea, pe lângă directorul general mai poate fi întâlnită o persoană ale cărei atribuţii se apropie de rolul şefului de cabinet în sensul francez al termenului, indiferent dacă are sau nu acest titlu, şi care se află în fruntea unui secretariat.

Compoziţia unei direcţii generale nu respectă însă întotdeauna o schemă-tip dată, ci reflectă mai curând o anumită tendinţă: aceea de a multiplica numărul de filtre între directorul general şi direcţiile subordonate. Numărul direcţiilor dintr-o D.G. variază între 2 (Serviciul comun interpretare-conferinţe) şi 11 (D.G. VI - Agricultura), însă dacă luăm în calcul institutele de cercetare aflate în ţările membre, dar subordonate direct direcţiei generale de la Bruxelles cea mai mare densitate de directori o întâlnim la D.G. XII - Stiinţă, dezvoltare, cercetare, care are 20 de astfel de posturi. Numărul direcţiilor generale ce poartă acest nume este în prezent de 25, dar dacă luăm în calcul şi structurile asimilate acestora ajungem la un total de 35, ceea ce dă o imagine asupra uriaşului mecanism administrativ pe care îl reprezintă Comisia Europeană.

Un număr prea mare de direcţii devine problematic pentru o gestiune eficientă, obligând mai devreme sau mai târziu autoritatea să facă o reorganizare. Că aşa stau lucrurile o dovedeşte şi recenta criză instituţională ce a dus, în luna martie 1999, la demisia colegiului Comisiei Europene, instituţia fiind depăşită de avalanşa de probleme în care s-a implicat, “mijloacele materiale şi umane de care a dispus fiind inadecvate sarcinilor”, conform declaraţiilor lui Jacques Santer făcute cu ocazia conferinţei de presă din 16.03.1999, prin care explică motivele demisiei în bloc a Comisiei pe care a condus-o.

În fruntea fiecărei direcţii se află un director, de obicei funcţionar de grad A2, asistat frecvent de unul sau doi consilieri numiţi de către directori în raport de competenţă şi afinităţi. Regăsim deci şi aici tendinţa constatată la nivel de director general de constituire în cadrul serviciilor Comisiei a unei administraţii de stat-major. Fiecare director are în subordine un anumit număr de unităţi, veriga de bază a decupajului administrativ, al căror număr variază de la o direcţie la altă. Şefii de unitate sunt de obicei funcţionari de grad A3, dar începând cu anul 1991 pot fi şi A4 sau chiar A5. O ultimă remarcă: direcţiile generale cu competenţe verticale, adică cele ce răspund de un sector al economiei, au tendinţa de a angaja mai mult personal şi de a-şi mări numărul de direcţii din subordine, în comparaţie cu D.G. cu competenţe orizontale (excepţie fac direcţiile generale de relaţii externe care, deşi au competenţe orizontale, sunt bine încadrate cu personal). Acest fenomen conduce însă inevitabil la o anumită îngreunare a activităţii lor în ceea ce priveşte funcţia de concepţie. Pentru a depăşi impedimentul, a fost încurajată multiplicarea structurilor orizontale, care au devenit din ce în ce mai frecvente, permiţând activităţi coordonate şi eliminând astfel întârzierile datorate nesincronizării.

 

1.2.5. Serviciile speciale

Serviciile speciale şi generale fac parte din “structura dinamică” a Comisiei Europene. Prin aceasta înţelegem modul de funcţionare a serviciilor administrative în organigrama de ansamblu a Comisiei Europene, precum şi raporturile ce se stabilesc între acestea în procesul de decizie şi gestionare a politicilor comunitare. 

La origine, serviciile speciale erau reprezentate de aşa-numitele “Task-forces", unităţi create de către Comisie pentru îndeplinirea unor sarcini ad-hoc, ceea ce implică un caracter temporar. Membrii unei Task-force sunt puşi la dispoziţia acestei structuri pe durata misiunii pentru care a fost creată, lucrează sub ordinele şefului unităţii ad-hoc iar desemnarea lor are un caracter personal. Cu alte cuvinte, ei nu reprezintă serviciul din care provin (şi unde se vor întoarce după încheierea detaşării) şi nu angajează responsabilitatea acestuia în cadrul unităţii Task-force. Putem observa aici echivalenţa cu administraţia naţională de misiune ori cu rolul originar al Comisiei Europene, structura fiind determinată de tipul problemei de rezolvat.

Prima veritabilă Task-force a fost constituită pentru gestionarea negocierilor de aderare la UE a Marii Britanii, Irlandei şi Danemarcei. După realizarea acestui obiectiv în 1973, ea a continuat să existe în cadrul serviciilor D.G. I - Relaţii externe, între anii 1973 - 1977, sub numele de “Direcţia F Delegaţia pentru negocierile de aderare cu Grecia”, iar din 1977 a devenit cvasipermanentă sub denumirea de “Probleme relative la extindere”, scăpând ierarhiei tradiţionale deoarece nu era pusă sub autoritatea directorului general, ci a unuia dintre adjuncţii săi, adjunct subordonat direct unui vicepreşedinte al Comisiei.

În 1981 şi-a schimbat din nou denumirea, devenind “Direcţia H” din cadrul D.G. I şi subordonată direct unui comisar. Ulterior a dispărut, pentru a reapărea la negocierile de admitere în UE a Suediei, Finlandei şi Austriei, din 1992. În prezent aceasta a fost din nou activată sub numele de “Taskforce Lărgire" pentru a conduce negocierile de aderare cu ţările central şi est-europene, capătând practic statut de direcţie generală.

Un alt exemplu se referă la crearea, cu ani în urmă, a unei Task-force denumită “Tehnologie de informaţie şi telecomunicaţii”, care s-a transformat ulterior în ceea ce astăzi cunoaştem drept Direcţia Generală XIII - Telecomunicaţii, structurată în direcţii şi unităţi şi dirijată de un director general. Spre deosebire însă de Task-force pentru aderări, concepută pentru o problemă punctuală, apariţia D.G. XIII reprezintă răspunsul la o problemă permanentă, sectorul în cauză devenind în ultimii cinci ani unul dintre cele mai active şi dinamice domenii de activitate ale Uniunii Europene. 

Tendinţa de evoluţie a acestor Task-forces de la provizoriu spre permanent este tot o consecinţă a transformării Comisiei Europene dintr-o administraţie de misiune într-una de gestiune, în care accentul este pus pe structurile permanente ce posedă în principal competenţe de coordonare.

Vom aborda acum problema unui alt serviciu special foarte important, care are tot rang de direcţie generală: Secretariatul General al Comisiei Europene. Constatăm aici o structură ceva mai complexă, cu un secretar general, echivalent ca nivel cu directorul general, asistat de un adjunct şi având şapte direcţii în subordine, şefii acestora fiind însă asimilaţi mai curând directorilor generali-adjuncţi deoarece ei cumulează funcţiile proprii unui director cu cele de coordonare a mai multor servicii.

Importanţa şi diversitatea sarcinilor Secretariatului General, instituţie comunitară creată după modelul naţional francez, explică permanenţa titularilor acestui post. Astfel, din 1946 până în 1987 în Franţa s-au succedat cinci secretari generali ai guvernului, faţă de 34 de prim-miniştri. La nivelul Comisiei Europene postul a fost ocupat de la origini şi până astăzi de doar trei persoane, actualul secretar general fiind numit, după ce predecesorul său s-a pensionat pentru limită de vârstă. Similitudinea dintre cele două structuri merge însă mai departe şi ţine de funcţiile acestora. 

Dacă încercăm să schematizăm rolul secretariatului general în guvernul francez, putem spune că are sarcina de a pregăti ordinea de zi a executivului, de convocare a guvernului şi de a asigura secretariatul consiliului de miniştri şi a instanţelor interministeriale, de publicare a textelor legislative emise de guvern, precum şi de organizare a relaţiilor dintre primul-ministru şi parlament. Este uşor de observat că funcţiile Secretariatului General al Comisiei Europene sunt calculate şi transpuse plecând de la acest model.

 

1.2.6. Serviciile generale

Prin servicii generale înţelegem aproape exclusiv direcţiile generale din cadrul Comisiei Europene. Direcţia generală este un ansamblu ierarhizat, cu o structură piramidală, a cărei autoritate administrativă supremă este un director general care răspunde, la rândul său, în faţă unuia sau mai mulţi comisari pentru activitatea serviciilor ce-i sunt subordonate. În revanşă, nu există ierarhie între direcţiile generale, toate posedând un statut egal. Această situaţie, normală pentru o administraţie centrală, pune însă probleme de conflict de competenţe, coordonare şi proceduri de arbitraj între diferitele direcţii generale. Ca regulă generală, toate relaţiile cu incidenţă juridică ori care marchează o etapă în procesul de adoptare a unui act comunitar dintre o D.G. şi alte structuri de acelaşi nivel, sunt de competenţa directorului general. Cu alte cuvinte, din punct de vedere legal problemele de coordonare între servicii ţin de vârful piramidei.

Nu toate direcţiile generale exercită însă aceleaşi funcţii, fără a mai vorbi, bineînţeles, de domenile de competenţe diferite. Anumite D.G. cumulează un rol de concepţie cu unul de gestiune, altele sunt limitate doar la primul tip de activitate.

În cadrul primului tip, ce alătură funcţia de reglementare cu cea de gestiune, trebuie distins între direcţiile generale care se bazează pe administraţiile naţionale ale ţărilor membre UE pentru a-şi putea aplica reglementările (este, de exemplu, cazul D.G. VI - Agricultura), şi cele care dispun de un corp propriu de funcţionari comunitari pentru a asigura implementarea actelor normative pe care le emit (cazul D.G. XX - Control financiar). Este evident că acestea din urmă vor beneficia de o mai mare autonomie în funcţionare pentru că eficienţa lor nu depinde decât de ele însele.

Cât priveşte direcţiile generale ce posedă doar funcţie normativă, serviciile acestora trebuie să respecte directivele directorului general, dar sunt libere să ajungă la finalitatea cerută aşa cum cred ele de cuviinţă, deoarece nu primesc ordine din exterior.

Există, desigur, un anumit număr de reguli interne de cooperare ce le sunt impuse serviciilor de o manieră generală, însă ele sunt aplicabile doar dacă unităţile administrative în cauză doresc să facă recurs la anumite proceduri pe care le pot la fel de bine ocoli. În fapt, nu putem identifica o procedură de consultare obligatorie între servicii. În consecinţă şi în ciuda eforturilor colegiului Comisiei, activitatea serviciilor în materie de concepţie de texte normative este doar în mod excepţional rezultatul concertării între servicii, fiind de regulă rodul direcţiei generale ce are dosarul principal al problemei (“chef de file”), celelalte structuri administrative implicate dându-şi doar avizul pe textul deja elaborat.

Independenţa de care structurile Comisiei Europene se bucură este responsabilă în bună măsură pentru această situaţie, deoarece ea nu favorizează un spirit de cooperare ce solicită un efort suplimentar din partea serviciilor. Pentru a estompa această deficienţă Comisia a creat o obişnuinţă în a constitui grupuri inter-servicii dotate cu o structură provizorie reală. Preşedintele unui astfel de grup este în general un funcţionar aparţinând direcţiei generale “chef de file”. El este asistat de un secretariat, iar orice modificare intervenită în structura grupului se înregistrează la unitatea pentru coordonare internă din cadrul Direcţiei C a Secretariatului General al Comisiei.

De menţionat că un director general nu are, de obicei, nici timpul necesar şi nici dorinţa să participe la elaborarea documentelor, el concentrându-se asupra rolului de a apăra interesele propriei direcţii generale în faţa comisarului său şi, mai ales, vis-a-vis de alte D.G. şi de cabinetele de care acestea din urmă depind. Această diviziune a muncii presupune deci existenţa unor relaţii de încredere între directorul general şi colaboratorii săi. Nu rare sunt însă situaţiile când serviciile administrative, în special în cazul coordonării inter-servicii şi în ciuda măsurilor de care am vorbit, nu cad de acord asupra unor chestiuni tehnice. Consecinţa este trimiterea dosarului la eşalonul superior, adică la nivelul politic.

Am analizat pe scurt competenţele normative şi de gestiune ale serviciilor generale. Comisia Europeană posedă însă şi putere de supraveghere şi sancţiune. Din acest punct de vedere putem distinge între supravegherea exercitată în chiar interiorul Comisiei şi cea externă, făcută asupra administraţiilor naţionale din statele membre. De o manieră generală, Secretariatul General al Comisiei - ajutat de către Serviciul Juridic - joacă un rol esenţial şi primordial în ceea ce priveşte respectarea procedurilor interne şi de drept comunitar în cadrul serviciilor. Este vorba de o funcţie extrem de importantă care tinde să plaseze Secretariatul General în vârful ierarhiei administrative. Dar acesta joacă un rol major şi în supravegherea de către Comisie a actorilor externi, caz în care apare pe post de instanţă centrala de acţiune şi coordonare.

Prezentarea făcută structurii dinamicii a Comisiei Europene permite constatarea că, deşi egalitatea între servicii este ridicată la rang de principiu, unele servicii sunt privilegiate faţă de altele.

Această superioritate se datorează în primul rând faptului că sunt anumite servicii care deţin puterea de a pune în aplicare competenţe importante ale Comisiei, rezultate din transferul acestora de la nivelul naţional la cel comunitar. Aceste servicii beneficiază deci de atribuţii importante definite în mod normal de către un nivel superior, ceea ce le face să apară ca favorizate în raport cu alte unităţi administrative de acelaşi nivel formal. Faptul că se optează tot mai mult pentru o structură cu competenţe verticale promovează dezvoltarea unor astfel de situaţii, punând într-o postură avantajoasă serviciile compuse în întregime din funcţionari europeni. Pe de altă parte, consecinţă a absenţei unei structuri de coordonare la nivelul serviciilor direcţiei generale, aparatul administrativ propriu-zis pierde din putere în profitul suprastructurii politice comunitare la care se apelează adesea pentru arbitraj.

 

1.3. Funcţionarea Comisiei Europene

Funcţionarea oricărei administraţii presupune existenţa unor reguli în acest sens. În cazul de faţă, prin “reguli de funcţionare" înţelegem regulile interne din cadrul Comisiei Europene, excluzându-le pe acelea care reglementează raporturile acesteia cu ale structuri, deoarece studiul se concentrează pe analiza acestei instituţii. Accentul va fi pus pe activitatea de “policymaking” , adică pe participarea Comisiei la funcţia normativă.

Din acest punct de vedere, se ştie că orice text normativ cu caracter definitiv trebuie să fi obţinut în prealabil, obligatoriu, acordul colegiului comisarilor. Aceasta este regula de bază. Este însă necesar să adăugăm că adoptarea textelor urmează anumite proceduri şi poate suferi câteva derogări. Adoptarea unui text de către Comisie în şedinţă urmează procedura prevăzută în articolul 2 din Regulamentul interior şi are loc dacă întruneşte sprijinul a cel puţin 11 din cei 20 de comisari (majoritatea simplă). Dar această eventuală adoptare presupune intervenţia prealabilă a mai multor niveluri ale structurii administrative. Mai întâi proiectul de act normativ trebuie să fi primit "libera trecere", din partea Serviciului Juridic care asigură conformitatea textului cu ordinea juridică comunitară. El intră apoi în mâinile juriştilor-revizori ai aceluiaşi serviciu pentru verificarea concordanţei terminologiei juridice a viitoarei norme în toate cele 11 limbi oficiale ale Uniunii Europene.

În cazul în care o propunere necesită avizul mai multor D.G., pentru a putea fi înscrisă pe ordinea de zi a colegiului Comisiei, direcţia generală "chef de file" distribuie în prealabil proiectul şi celorlalte servicii interesate, precum şi cabinetelor comisarilor corespondenţi.

Comisia se reuneşte, în principiu, săptămânal în formula sa colegială, pentru a se pronunţa asupra textelor incluse pe ordinea de zi spre adoptare. Dacă reuniunile plenare rămân regulă, există însă şi reuniuni ale unor grupuri de membri, al căror obiectiv este de a scuti Comisia de dosarele ce pot fi pregătite în afara colegiului, dar care necesită totuşi dezbatere la nivel de comisari.

Pentru a facilita activitatea Comisiei, pe lângă procedura orală în şedinţa plenară au mai fost puse la punct alte două modalităţi de luare a deciziei: procedura de abilitare şi procedura scrisă. 

Procedura de abilitare are rolul de a scuti colegiul Comisiei să ia decizii în materii în care marja de apreciere este foarte redusă şi nu prezintă dificultăţi politice. Astfel, conform articolului 27 din Regulamentul interior, Comisia poate abilita pe membrii săi să ia, în numele şi sub controlul său, măsuri de gestiune sau de administrare clar definite, cu condiţia ca principiul responsabilităţii colegiale să fie respectat. În această privinţă Secretariatul General joacă un rol important de grefă şi de control al procedurii.

Cealaltă procedură amintită, cea scrisă, este un mecanism ce permite Comisiei să ia decizii în probleme ce nu necesită o discuţie în cursul reuniunii sale săptămânale şi care nu sunt acoperite nici de procedura de abilitare. Procedura scrisă este folosită atunci când direcţiile generale şi celelalte servicii implicate au ajuns în prealabil la un acord asupra problemei în cauză, iar Serviciul Juridic şi-a dat avizul favorabil pe proiectul de text. Acesta este apoi difuzat, prin grija Secretariatului General, membrilor Comisiei şi se consideră aprobat dacă până la sfârşitul unui interval de timp indicat în nota ce însoţeşte documentaţia nici un membru al Comisiei nu a formulat rezerve.

Din cele expuse reiese clar rolul de deliberare şi decizie al Comisiei, rol aprioric şi cu atât mai exclusiv cu cât chestiunea este mai politică. Cabinetele comisarilor cumulează funcţii de pregătire a dosarelor, de negociere între ele şi cu serviciile, dar au şi un rol echivalent până la un punct cu cel al COREPER pe lângă Consiliul UE (protejarea unor interese şi puncte de vedere specifice, în cazul COREPER interesele naţionale ale statelor membre, şi consilierea factorilor de decizie politică asupra soluţiei pe care o consideră cea mai avantajoasă pentru aceştia). Secretariatul General este prezent peste tot, la toate nivelurile şi îşi asumă un rol coordonator, de supraveghere administrativă şi de mediator.

Pe de altă parte, odată cu depăşirea epocii când era o administraţie de misiune, volumul de probleme cărora Comisia trebuie să le găsească rezolvare face necesară pregătirea dosarelor de către direcţiile generale înainte de a fi prezentate colegiului. În acest context este evident că fără existenţa unor servicii administrative eficiente, care să efectueze cea mai mare parte din activităţile instituţiei, Comisia n-ar putea să-şi ducă la îndeplinire sarcinile ce-i sunt atribuite prin Tratat.

Trebuie însă precizat că rolul serviciilor este mai mult sau mai puţin primordial după cum proiectul de act normativ are un caracter politic sau unul tehnic. În primul caz, colegiul în ansamblu sau comisarii implicaţi direct şi cabinetele lor vor juca un rol mai activ în pregătirea textelor. Din contră, când avem de-a face cu propuneri ce au un caracter tehnic, ori când este vorba de acte de execuţie, serviciile sunt cele care au contribuţia hotărâtoare. În ambele situaţii însă, definirea priorităţilor se face la nivel politic, deşi direcţiile generale au posibilitatea să-şi prezinte argumentele în favoarea şi a altor puncte pe care le doresc introduse în programul Comisiei.

Aşa cum am menţionat, directorii generali şi adjuncţii lor au din ce în ce mai mult tendinţa de a nu participa la activitatea de elaborare pe fond a documentelor ce ajung pe masa Comisiei, activitatea acestora limitându-se adesea la arbitraj şi la luări de poziţie în favoarea serviciilor subordonate, în relaţiile cu cabinetul comisarului precum şi cu alte D.G. Această dezvoltare a unei administraţii de stat-major în jurul directorului general reprezintă un semn al evoluţiei funcţiei. Relaţiile personale între responsabilii direcţiilor sau ai unităţilor şi directorul general tind să se situeze de acum încolo la nivelul adjuncţilor acestuia. Vârful devine din ce în ce mai inaccesibil şi de aceea munca de pregătire a deciziei se va efectua în cadrul direcţiilor. Cât despre activitatea serviciilor, odată fixate calendarul şi priorităţile, acestea sunt libere să-şi organizeze munca aşa cum cred ele de cuviinţă, cu singura condiţie să fie vorba de o activitate pur internă. Îndată ce apar probleme exterioare, există proceduri care trebuie urmate şi care reglementează coordonarea inter-servicii şi raporturile pe care acestea le întreţin cu lumea exterioară.

Realitatea este că dosarele pe care serviciile Comisiei sunt chemate să le trateze nu solicită decât rareori o singură competenţă, în marea majoritate a cazurilor fiind implicate, fie mai multe servicii din cadrul aceleiaşi direcţii, fie alte direcţii sau direcţii generale. Probleme de coordonare în cadrul unei direcţii sunt rar constatate, căci decupajul administrativ face ca eventualele conflicte de competenţă să apară cu titlu de excepţie la acest nivel, iar dacă totuşi se ivesc, ele sunt tranşate de către director sau, admiţând existenţa conflictului între două direcţii din cadrul aceleiaşi D.G., de către directorul general. Veritabilele probleme de coordonare inter-servicii se nasc însă atunci când cele două servicii ce-şi declară simultan competenţa nu au aceeaşi autoritate ierarhică comună.

Fenomenul cel mai îngrijorător generat de deficienţele în cooperarea între servicii îl constituie ignoranţa reciprocă cu care se tratează serviciile. În aceste condiţii, este dificil să vorbeşti de coordonare fără să ştii dacă ea este necesară sau nu. Comisia şi-a atenţionat direcţiile generale în acest sens, însă neîncrederea sau simpla neglijenţă, ori poate chiar ignorarea acestor chestiuni au făcut ca problema coordonării inter-servicii să nu fie încă complet rezolvată, cu toate că există o procedură particulară ce poate fi utilizată în astfel de situaţii: cea a grupurilor interservicii. Aceste grupuri pot fi permanente sau ad-hoc, în funcţie de specificul cazului de rezolvat. Ele nu pot fi create decât prin decizia Comisiei (în sensul de colegiu) şi posedă o structură ce le este proprie (preşedinte, secretariat, membri). Singura dorinţă exprimată de Comisie la adresa lor este că, în situaţia în care soluţia de compromis nu poate fi obţinută la acest nivel, documentul pe care serviciul “chef de file” pentru problema aflată în dispută îl va transmite pe cale ierarhică colegiului de comisari să fie suficient de explicit în privinţa motivelor imposibilităţii de a ţine cont de opiniile celorlalte servicii şi să prezinte câteva alternative obiective.

Numărul grupurilor inter-servicii a cunoscut în ultimii 20 de ani o expansiune continuă, ceea ce a dat naştere nevoii reale de coordonare a activităţii lor, în condiţiile în care acestea nu sunt ţinute de nici o obligaţie în ceea ce priveşte rezultatul sau intervalul de timp în care trebuie să-şi îndeplinească sarcinile. În acest context, pregătirea de către servicii a actelor ce urmează a fi adoptate de Comisie rămâne o sarcină laborioasă, complicată şi de faptul că necesită, aproape sistematic, şi contacte interinstituţionale cu Consiliul, Parlamentul European şi guvernele statelor membre.

 

1.4. Consideraţii privind organizarea Comisiei Europene 

Analiza structurii şi funcţionării Comisiei Europene relevă existenţa în cadrul acesteia a unei administraţii devenită foarte structurată şi având reguli de funcţionare complexe. Cauza principală a acestei situaţii ţine de tendinţa de extindere, inerentă oricărei administraţii de gestiune.

Pe de altă parte, am văzut că nici consideraţiile de ordin politic nu sunt străine de evoluţia Comisiei spre acest tip de administraţie. Astfel, am remarcat că modalităţile de funcţionare a administraţiei comunitare prevăd, toate, o serie de proceduri pentru a evita formarea în cadrul acesteia a unor “celule” naţionale. Administraţia comunitară se vrea plurinaţională, iar regulile de recrutare şi funcţionare oglindesc voinţa manifestată în acest sens. Însă tocmai această exigenţă plurinaţională, sinonimă cu neutralitatea, poate constitui un motiv de dificultate, de încetineală în gestiunea personalului instituţiei iar, pe de altă parte, poate afecta funcţionarea Comisiei ca ansamblu.

Aceste frâne de ordin politic se suprapun peste altele, de ordin tehnic, proprii existenţei unei structuri foarte ierarhizate ce caracterizează administraţiile de gestiune. Disfuncţionalităţile la care facem referire, pe care le regăsim în egală măsură şi în administraţiile naţionale, îşi au rădăcinile într-un dublu paradox: existenţa unei structuri cu multe niveluri ale căror atribuţii sunt bine definite dar care prin numărul lor încetinesc derularea procedurilor, şi a unui personal foarte numeros luat pe ansamblu (Comisia Europeană are peste 15000 de funcţionari permanenţi, fără a lua în calcul cei 3500 de agenţi temporari), dar care este adesea redus la nivelul unităţilor de bază şi nu poate face faţă problemelor ce apar în unele sectoare.

Disfuncţionalităţile ce apar datorită acestor situaţii au stimulat însă reacţii de remediere care vin din interiorul administraţiei însăşi, dornică să scape de nişte "frâne" ale cărei pârghii nu-i sunt la îndemână. Aceste reacţii se situează la două niveluri: primul nivel constituie ceea ce am putea numi "administraţia paralelă cu caracter formal", al doilea se referă la o "administraţie paralelă cu caracter informal", între care există desigur, legături foarte strânse.

 

1.4.1. Existenţa unei administraţii paralele formale

Este evident că în cadrul administraţiei Comisiei Europene se desfăşoară un dublu proces evolutiv: pe de o parte asistăm la o evoluţie a funcţiei serviciilor deja existente, pe de altă parte apar noi unităţi administrative ce se suprapun peste primele şi care realizează punerea în contact a unor nivele diferite care altfel nu ar ajunge să coopereze direct. Toate aceste modificări de ordin practic s-au dezvoltat în cadrul structurilor existente sau în raport cu ele. În plus, deşi problemele administraţiei Comisiei privesc în primul rând instituţia în sine, ele suferă influenţe rezultate din interacţia cu ceilalţi doi poli instituţionali ai Uniunii Europene: Consiliul şi Parlamentul European.

Funcţionarea acestei impunătoare structuri care este Comisia Europeană este caracterizată şi ea de încetineală şi birocraţia tipică mecanismelor oficiale, determinate de două tipuri de obstacole. Primul rezidă în absenţa unei structuri de coordonare eficace la bază, celălalt în dispersia mijloacelor necesare unei acţiuni eficace. Rezolvarea primului tip de problemă a dus la creşterea importanţei unor structuri deja existente sau la apariţia altora noi al căror rol îl constituie tocmai asigurarea conexiunii între diferitele servicii ale Comisiei. Se remarcă astfel locul central pe care Secretariatul General îl ocupă în cadrul regulilor de funcţionare internă a Comisiei. Deşi este rareori menţionat în studiile de caz privind administraţia europeană, el este practic prezent peste tot, dar intervine rareori de o manieră ostentativă. Discreţia cu care acţionează nu îl împiedică însă să deţină puterea principală în gestionarea elementului esenţial pentru luarea unei decizii: informaţia. Toate procedurile îi conferă un rol centralizator de acumulare şi redistribuire a informaţiei, căci nu se întâmplă nimic în cadrul instituţiei fără ca Secretariatul General să nu fie asociat într-un fel sau altul. Sigur, el nu are putere de decizie dar deţine puterea de blocaj în procedură, iar poziţiile sale sunt adesea luate în consideraţie de către serviciile Comisiei, uneori chiar în reuniunile cabinetelor, pentru că ele pot constitui baza unui compromis. Eficacitatea lui este pe măsura discreţiei sale şi dacă nimic nu se poate face împotriva voinţei sale, foarte puţin se poate face fără el.

Un alt serviciu important ataşat preşedinţiei Comisiei şi al cărui rol depăşeşte funcţiile ce-i sunt atribuite este Serviciul Juridic. A nu vedea în el decât o instanţă însărcinată cu eliberarea unui aviz de conformitate pentru propunerile serviciilor constituie o viziune simplistă asupra acestui preţios organism al Comisiei Europene.

Studierea atentă a cazurilor prezentate în literatura de specialitate relevă că acest serviciu este consultat încă de la începutul procedurii de elaborare a textelor normative comunitare, mult înainte de “consultarea oficială” care nu are loc decât în ultimul moment, acela al prezentării propunerii în faţa colegiului. Această strânsă asociere a Serviciului Juridic la lucrările preparatorii ale administraţiei propriu-zise arată legăturile ce se pot crea între organe ale aceleiaşi structuri când sunt ţinute să lucreze împreună. În contextul răului congenital de care suferă direcţiile generale - am numit lipsa de coordonare -, consultarea Serviciului Juridic face să se elimine parţial această carenţă.

Dincolo de dezvoltarea atribuţiilor unor servicii existente (Secretariat General, Serviciu Juridic), în scopul limitării marjei de desincronizare între activităţile diferitelor direcţii generale sau servicii, au fost puse la punct şi alte structuri de administraţie paralelă formală a căror existenţă nu fusese prevăzută iniţial: task-forces, grupurile inter-servicii şi comitetele create de Consiliu pentru supravegherea activităţii Comisiei (acestea sunt de trei tipuri: comitete consultative, de gestiune şi de reglementare). Cum despre primele două (task-forces şi grupurile inter-servicii) am vorbit atunci când am abordat serviciile speciale din cadrul structurii dinamice a Comisiei şi, respectiv, funcţionarea acesteia, vom încerca acum o prezentare generală a rolului comitetelor, în special a celor de gestiune deoarece ele participă la activitatea curentă de management a dosarelor pentru care au fost create.

Se ştie că există relaţii privilegiate între administraţia Comisiei Europene şi administraţiile naţionale ale statelor membre UE, realizate fie prin intermediul relaţiilor personale între membrii cabinetelor comisarilor şi capitalele “Celor 15”, fie în cadrul comitetelor de gestiune. Aceste comitete, prezentate adesea ca o punere sub tutelă a Comisiei de către Consiliu în cadrul competenţei de delegare, apar în realitate ca mijloc privilegiat al Comisiei de a obţine puteri suplimentare şi pentru câştigarea unei marje de manevră greu de imaginat la momentul apariţiei lor.

În fapt, examinând funcţionarea practică a acestora observăm că, în cadrul lor, Comisia (în primul rând membrii serviciilor) a ştiut să dezvolte un subtil joc de alianţe căci, contrar previziunilor iniţiale, reprezentanţii statelor membre (înalţi funcţionari veniţi din capitale) se ocupă mai mult cu supravegherea reciprocă între ei decât cu supravegherea Comisiei. Graţie jocului de negociere şi compromis, serviciile Comisiei ştiu să-şi ralieze statele cele mai importante pentru ca propunerea ei să câştige până la urmă ansamblul actorilor care variază în funcţie de tipul de comitet chemat să se pronunţe. Acest fenomen este uneori amplificat de faptul că membrii comitetelor aparţin adesea unor ministere naţionale zise “tehnice” şi care sunt fericiţi să scape de “prizonieratul” pe care-l exercită asupra lor ministerele “politice” (Afaceri Externe, Economie, Finanţe, Cabinetul Primului-Ministru). Sigur că majoritatea timpului aceşti funcţionari primesc instrucţiuni mai mult sau mai puţin precise de la autorităţile lor ierarhice din ţara de origine, dar în cadrul acestor comitete unde se regăsesc de ani de zile cu colegii lor străini ei se simt uneori mai apropiaţi de aceştia din urmă decât doritori să se comporte ca reprezentanţi permanenţi ai ţării lor. Este uşor de înţeles că şi serviciile Comisiei au creat legături cu aceste persoane şi au învăţat, de-a lungul anilor, să folosescă această solidaritate de fapt.

Comitetele pot fi compuse din profesionişti veniţi din ministere, din membri ai unor sindicate profesionale sau din experţi cu titlu privat. Serviciile Comisiei găsesc astfel aici nu doar posibilitatea de a-şi promova propriul punct de vedere, ci şi o preţioasă sursă de informaţii privind realităţile din sectorul respectiv, putând în acest fel sesiza necesitatea de a întreprinde o anumită acţiune într-un sector determinat. În revanşă, la nivelul elaborării conţinutului acţiunii, serviciile administraţiei comunitare sunt mult mai puţin receptive la solicitările exterioare de acest tip venite pe filiera administraţiilor naţionale.

 

1.4.2. Existenţa unei administraţii paralele informale

Pe lângă relaţiile şi raporturile paralele cu şi între circuitele oficiale dar care se inscriu totuşi în cadrul structurilor existente sau al procedurilor stabilite, există şi circuite "oficioase" care scapă cadrului cunoscut. În alţi termeni, dacă în primul caz ne găsim în prezenţa unei denaturări a cadrului sau procedurilor existente, în a doua situaţie este vorba despre crearea şi stabilirea de circuite noi, de cadre informale de lucru. Această administraţie informală are drept scop, la fel ca şi cea formală, să evite blocajele administrative şi lipsa de eficienţă inerente unei structuri de dimensiunile Comisiei Europene.

Spre deosebire de administraţia paralelă formală, administraţia informală este bazată mai mult pe persoane decât pe structuri. Altfel spus, relaţiile ce caracterizează aceste circuite trec dincolo de cadrul pur al organizării serviciilor pentru că, pentru a atinge acelaşi scop, utilizează serviciile unei persoane mai curând decât funcţiile unei structuri. Deoarece am văzut că structura Comisiei a fost concepută de o manieră care să evite orice preponderenţă a unei influenţe naţionale în cadrul său, lucru realizat prin “multi-naţionalizarea” serviciilor comunitare, putem considera că recursul la o persoană, iar nu la un serviciu constituie un atentat la independenţa instituţiei.

Desigur, nu toate practicile de acest tip îşi ating obiectivul, totuşi existenţa lor nu poate fi negată. Este de notorietate, de exemplu, faptul că această coordonare inter-servicii nu trece în mod obligatoriu prin grupul inter-servicii creat special în acest scop, sau dacă trece, acest lucru este simbolic şi abia în urma unei intervenţii prealabile a eşalonului superior. În fapt, nu sunt rare situaţiile în care două persoane cu responsabilităţi în două direcţii generale diferite se pun de acord prin telefon asupra conţinutului unui proiect care implică serviciile ce le sunt subordonate. Pe baza acestui acord informal, unul dintre cei doi introduce proiectul în circuitul oficial prin intermediul serviciilor direcţiei generale. Aceste procedee nu au alt scop, la momentul iniţial, decât să amelioreze procedurile Comisiei. Am putea spune chiar că ele reprezintă o ameliorare a gestiunii administrative, dacă n-ar pune uneori în pericol principiul colegialităţii.

Am menţionat acordurile interne de principiu concluzionate prin telefon, dar acest procedeu nu este întotdeauna fără legatură şi cu exteriorul Comisiei. Astfel, nu au fost rare - într-o anumită epocă - şi fără îndoială că mai există şi astăzi chiar dacă nu atât de frecvent - situaţiile în care administraţiile naţionale îşi contactează direct naţionalii din aparatul Comisiei. Aceste contacte au drept scop introducerea în circuitele oficiale ale administraţiei comunitare, prin intermediul “oamenilor lor”, a unui proiect de act normativ ce este prezentat drept o iniţiativă internă a Comisiei, el fiind în realitate elaborat de către administraţia naţională.

Sigur, nu se poate pretinde că ar fi vorba de o practică generală, însă fenomenul nu poate fi total ignorat pentru că el arată cât de dificil este să întreţii relaţii strânse între administraţiile naţionale şi cea comunitară fără stabilirea unor raporturi de influenţă într-un sens sau altul. Influenţele naţionale nu se limitează, de altfel, doar la acest aspect. Este de asemenea cunoscut că şi cabinetele comisarilor constituie surse importante de “scurgeri de informaţii” în direcţia reprezentanţelor permanente ale statelor membre ale U.E. 

Aşadar, administraţia Uniunii Europene în general, şi a Comisiei Europene în special, reprezintă un ansamblu complex, aflat într-o permanentă interacţiune cu exteriorul, dar şi între componentele sale, dotat cu o structură ierarhică şi inteligentă ce suferă un permanent proces evolutiv.

 

1.5. Necesitatea unei reforme de substanţă a administraţiei Comisiei Europene

Administraţia Comisiei Europene a cunoscut un permanent proces de adaptare la evoluţiile şi realităţile cu care se confruntă construcţia comunitară. Ţinând cont de faptul că “reformă” a fost un cuvânt des folosit în ultimii ani cu referire la structurile UE fără însă a i se da şi un conţinut precis, în ciuda eforturilor făcute cu prilejul Conferinţei Interguvernamentale de revizuire a Tratatului de la Maastricht din care a rezultat Tratatul de la Amsterdam, va trebui să plecăm de la realitatea care a determinat ca problema să revină acut în atenţie. Este vorba despre demisia în bloc a colegiului Comisiei Europene survenită la 15.03.1999, caz unic în istoria Uniunii Europene şi care a creat o situaţie fără precedent pe care nici Tratatele nu o reglementează în detaliu. Vom prezenta, pe scurt, istoria evenimentelor care au dus la această situaţie.

La 17.12.1998 Parlamentul European a refuzat descărcarea bugetară a activităţii Comisiei Europene pentru anul 1996. Consecinţă a acestui act, un grup de 71 eurodeputaţi au depus o moţiune de cenzură împotriva Comisiei. Supusă la vot la 14.01.1999, aceasta a fost respinsă de către plenul PE, preţul acestei respingeri fiind însă instituirea unui comitet de anchetă (“Comite des sages”) format din cinci experţi independenţi care să verifice corectitudinea afirmaţiilor privind gestiunea incorectă pe care anumiţi membri ai Comisiei ar fi făcut-o în exercitarea atribuţiilor ce le reveneau.

În fapt, refuzul Parlamentului European de a acorda descărcarea bugetară are la origine o serie de acuzaţii de iregularităţi în gestiunea financiară a Comisiei Europene, inclusiv acuzaţii de fraudă, care au stat la originea conflictului ce a opus parlamentul şi executivul european. Aceste dosare au influenţat decizia Parlamentului European în procedura de descărcare bugetară pentru anul 1996 deşi, în realitate, majoritatea faptelor incriminate nu aveau nici o legatură cu exerciţiul bugetar respectiv, ele având loc, fie înainte, fie după 1996.

Pe scurt, acuzaţiile aveau în vedere activităţi desfăşurate de Oficiul de ajutor umanitar al UE (ECHO) - cu referire directă la acţiuni din spaţiul ex-iugoslav şi regiunea Marilor Lacuri din Africa, gestiunea programelor MED, activitatea Biroului de asistenţă tehnică pentru programul de formare profesională “Leonardo da Vinci”, iregularitaţi în funcţionarea serviciului de securitate al instituţiilor europene (încheierea unui contract de pază cu o societate belgiană fără respectarea procedurilor interne, angajări fictive de personal), precum şi scandalul declanşat de divulgarea de informaţii confidenţiale de către un funcţionar al Comisiei Europene (la 9.12.1999 un funcţionar de grad B a transmis Parlamentului European un dosar conţinând date privind maniera în care Comisia tratează iregularităţile şi fraudele interne; acţiunea sa a fost considerată o încălcare a disciplinei statutare, drept pentru care a fost concediat, însă reacţia Parlamentului European nu s-a lăsat aşteptată şi chestiunea a tras serios în balanţă în momentul depunerii moţiunii de cenzură).

 

1.5.1. Exercitarea moţiunii de cenzură de către Parlamentul European. 

Articolul 144 TCE permite PE să constrângă membrii Comisiei Europene să demisioneze colectiv. Moţiunea nu poate fi exercitată decât asupra Comisiei, nu şi contra Consiliului, activitatea miniştrilor fiind controlată de către parlamentele naţionale, în conformitate cu reglementările constituţionale aplicabile în fiecare stat membru al Uniunii. Moţiunea de cenzură este un instrument politic în mâna Parlamentului European, promovarea sa nefiind supusă unor condiţii de fond particulare. Până în prezent au fost depuse cinci astfel de moţiuni de cenzură însă nici una dintre ele nu a putut fi adoptată (15.02.1990, 11.07.1991, 17.12.1992, 20.02.1997 şi 14.01.1999).

Procedura prevede că moţiunea se depune la preşedintele PE de cel puţin o zecime din membrii parlamentului, adică de minim 63 eurodeputaţi, şi trebuie să fie motivată. Ea nu poate aparţine unui singur grup politic. Conform articolului 34 din Regulamentul PE, dezbaterea moţiunii are loc obligatoriu la cel puţin 24 ore de la depunere, iar votul se face prin apel nominal la cel puţin 48 ore după începerea dezbaterilor.

Majoritatea cerută pentru adoptare este una dublă, fiind necesară întrunirea simultană a voturilor majorităţii membrilor PE (314 voturi în favoarea adoptării moţiunii) şi a două treimi din sufragiile exprimate (de exemplu, dacă iau parte la vot 525 deputaţi, sunt necesare 350 voturi în favoarea moţiunii). Consecinţa adoptării moţiunii constă în obligarea Comisiei Europene de a demisiona în bloc, nefiind posibil să fie sancţionat un membru individual deoarece principiul colegialităţii impune şi că atitudinea unui comisar în exercitarea atribuţiilor sale este imputabilă instituţiei în ansamblul său (articolul 1 din Regulamentul interior al Comisiei Europene).

Comisia care a făcut obiectul unei moţiuni de cenzură continuă să gestioneze afacerile curente până în momentul desemnării unei noi echipe. Procedura prevăzută de Tratatul de la Maastricht pentru numirea comisarilor este următoarea: Consiliul European desemnează un candidat pentru postul de preşedinte al Comisiei, după consultarea Parlamentului European. Sunt apoi nominalizaţi ceilalţi membri ai Comisiei, tot de către Consiliul European, dar cu consultarea preşedintelui desemnat, după care întreaga echipă este audiată, pe o bază individuală, de către Parlamentul European; etapa finală a procedurii o constituie aprobarea noii Comisii de către instituţia parlamentară a UE.

Tratatul de la Amsterdam a adus unele modificări acestei proceduri: desemnarea candidatului la preşedinţia Comisiei trebuie aprobată de către PE (în procedura anterioară Parlamentul era doar consultat), iar alegerea celorlalţi comisari se face de comun acord între statele membre şi preşedintele desemnat. Noii comisari sunt numiţi pentru o perioadă egală cu ceea ce a rămas din mandatul de cinci ani al Comisiei demisionare. În cazul concret al rezoluţiei din 14.01.1999, pentru a evita întrunirea majorităţii cerute de adoptarea moţiunii de cenzură, Comisia a acceptat propunerea PE de constituire a unui comitet de anchetă care să analizeze acuzaţiile menţionate anterior şi să publice un raport în acest sens până la 15.03.1999. Preşedintele Comisiei Europene din acel moment, luxemburghezul Jacques Santer, a promis că instituţia pe care o conduce se va conforma concluziilor comitetului de anchetă. Rezultatul activităţii acestuia, intitulat “Primul raport privind acuzaţiile de fraudă, proastă gestiune şi nepotism”, număra peste 140 pagini.

Deşi un singur comisar este acuzat în mod direct de încălcarea deontologiei profesionale şi favoritism flagrant - este vorba despre Edith Cresson, fost prim ministru al Franţei - o serie de alţi membri ai Comisiei, inclusiv preşedintele Jacques Santer, se fac vinovaţi, conform documentului menţionat, de neglijenţă, proastă administrare şi tolerare a unor acte de indisciplină. Pe lângă acestea, raportul constată implicarea Comisiei în acţiuni a căror amploare depăşea capacitatea sa de gestiune şi rolul atribuit prin Tratate. 

Prezentarea raportului “Comitetului înţelepţilor” a determinat o reacţie imediată din partea PE, care a cerut demisia Comisiei. Jacques Santer a anunţat acest lucru câteva ore mai târziu, în noaptea de 15-16 martie 1999. Dată fiind importanţa dosarelor aflate pe agenda liderilor UE în perioada respectivă (adoptarea “Agendei 2000” cu tot pachetul său financiar privind fondurile structurale şi politica agricolă comună şi procesul de lărgire a UE aflat în desfăşurare), Consiliul European extraordinar de la Berlin, din 24-25 martie 1999, a adoptat o decizie rapidă privind succesorul lui Jacques Santer, identificat în persoana fostului prim-ministru italian Romano Prodi. Desemnarea acestuia s-a făcut conform procedurii din Tratatul de la Maastricht, nominalizarea celorlalţi membri ai Comisiei urmând să aibă loc după alegerile parlamentare europene din 10-13 iunie 1999. Investirea noii Comisii urma să fie făcută în luna septembrie 1999 de către noul Parlament European rezultat din alegerile din iunie, după procedura Tratatului de la Amsterdam, intrat între timp în vigoare la 1 mai 1999.

Mandatul acestei noi echipe a fost stabilit pentru o perioadă de (4 luni + 5 ani), formula fiind o condiţie cerută de către Romano Prodi pentru a accepta funcţia de preşedinte al Comisiei Europene. Deoarece Consiliul European a cerut ca noua Comisie să pună rapid în aplicare reformele necesare ameliorării organizării proprii, gestiunii şi controlului financiar, prima prioritate a echipei condusă de Romano Prodi o constituie lansarea, în regim de urgenţă, a unui program de modernizare şi reformare a administraţiei Comisiei Europene, care să permită coordonarea optimă a fondurilor structurale, a programelor şi proiectelor comunitare precum şi restructurarea serviciilor acestei instituţii astfel încât să existe garanţia unei gestiuni cu un grad înalt de integritate şi eficacitate.

Primul ministru britanic Tony Blair 1-a descris pe noul preşedinte al Comisiei Europene, italianul Romano Prodi, drept “un om capabil să facă din Comisia Europeană o maşină de reforme” prezentând, în acelaşi timp, lista acestor aşteptate reforme europene: descentralizarea aplicării deciziei, echilibrul finanţelor publice, reforma administraţiei (mobilitate, elasticitate, sistem de salarizare în raport cu productivitatea muncii), renunţarea la excesul de reglementări, stimularea pieţelor de capital, liberalizarea sectorului distribuţiei comerciale şi privatizarea unor domenii de activitate rămase încă sub control statal. Această enumerare a priorităţilor reprezintă ceea ce se numeşte “a treia cale” în procesul de continuare a construcţiei europene, diferită atât de modelul transferului excesiv de competenţe la nivelul Comisiei Europene, şi de cel al adepţilor revenirii la structurile interguvernamentale de decizie.

Revenind la criza ce a zguduit Comisia Europeană în martie 1999, este important de precizat că, într-o încercare de a restabili încrederea statelor membre şi a Parlamentului European în echipa sa, fostul preşedinte al Comisiei demisionare lansase, la 3.03.1999, un document intitulat “Pentru o cultură politică şi administrativă Europeană” care conţine un set de trei coduri de conduită: primul stabileşte regulile de conduită pentru comisari şi cabinetele acestora, al doilea reglementează relaţiile între comisari şi serviciile ce le sunt subordonate, iar cel de-al treilea codifică regulile deontologice pentru funcţionarii de carieră ai Comisiei Europene. Dintre cele trei coduri, doar primele două au fost făcute publice înainte de demisia Comisiei, ultimul urmând să fie definitivat după intrarea în funcţiune a echipei lui Romano Prodi.

O prezentare detaliată a conţinutului acestor documente se impune, ele constituind elemente importante ale reformei de ansamblu a administraţiei comunitare, reformă care a debutat în 1995 dar care s-a dovedit a fi un proces de durată, iar nu un eveniment punctual aşa cum se preconizase iniţial la debutul Conferinţei Interguvernamentale de revizuire a Tratatului de la Maastricht.

Justificarea acestor măsuri nu rezidă doar din criza fără precedent ce a zguduit Comisia Europeană în martie 1999, ci ţine în egală măsură de necesitatea de a pregăti Uniunea Europeană pentru viitor, când va avea 27 sau chiar 30 de membri şi când structura şi cultura Comisiei vor trebui să corespundă noilor sale misiuni. Nivelul de integrare nu a fost niciodată atât de ridicat şi complex ca cel de astăzi, când s-a extins la domenii rezervate anterior competenţelor naţionale ale statelor membre. Comisia, care prin definiţie se înscrie unui cadru multicultural, trebuie să se adapteze noului său rol care să reflecte o administraţie modernă, transparentă şi eficace.

Codurile de conduită introduse de către Jacques Santer răspund toate unui obiectiv unic: clarificarea regulilor şi practicilor privind rolul şi comportamentul diferiţilor actori ce evoluează în cadrul Comisiei Europene. Le vom analiza pe rând:

Codul ce reglementează conduita comisarilor stabileşte următoarele reguli de comportament:

a. În ceea ce priveşte activităţile externe:

- comisarii nu pot exercita, în timpul mandatului lor, nici o altă activitate profesională, remunerată sau nu. Scrierea periodică de articole pentru diferite publicaţii este considerată activitate profesională. Predarea, cu titlu gratuit, de cursuri în interesul construcţiei europene este admisă;

- comisarii pot publica cărţi şi pot primi drepturile de autor aferente, însă trebuie să informeze preşedintele Comisiei Europene despre intenţia de a publica o carte;

- atunci când pronunţă un discurs sau participă la conferinţe, comisarii nu pot accepta nici un fel de retribuţie pentru intervenţiile lor;

- comisarii pot exercita funcţii onorifice şi neremunerate în cadrul fundaţiilor sau organismelor analoge în domeniile politic, cultural, artistic sau de caritate. Ei pot avea astfel de funcţii şi în instituţii de învăţământ. În toate cazurile însă exercitarera acestor atribuţii face obiectul unei declaraţii publice şi nu trebuie să antreneze riscul unui conflict de interese;

- comisarii pot exercita funcţii onorifice în organele de conducere ale partidelor politice dacă acest lucru nu afectează activitatea lor în serviciul Comisiei, dar nu pot exercita nici un mandat public, indiferent de natura acestuia.

Sub aspectul intereselor financiare, membrii Comisiei nu pot deţine astfel de interese (acţiuni, cote-părţi în diverse afaceri, companii, bănci etc.) dacă acestea pot antrena riscul unui conflict de interese în exercitarea funcţiei în cadrul Comisiei Europene. La preluarea mandatului de comisar ei fac o declaraţie de avere care se întinde şi asupra soţiei (soţului) şi a copiilor. Aceste declaraţii fac obiectul unui examen de conduită sub autoritatea preşedintelui Comisiei şi sunt păstrate la Secretariatul General al Comisiei şi comunicate preşedinţilor Parlamentului European, Curţii de Justiţie a CE şi Curţii de Conturi a CE. Pentru a evita orice risc de conflict de interese, comisarii trebuie să declare activităţile profesionale ale soţiilor (soţilor) lor.

Alte articole din cod stabilesc aplicarea principiului colegialităţii, reguli în materie de misiuni, reprezentare şi acceptare de cadouri. Astfel :

- respectarea principiului colegialităţii interzice comisarilor să pună în discuţie o decizie luată de Comisie în ansamblul său, ca şi divulgarea conţinutului dezbaterilor interne ale Comisiei;

- misiunile sunt definite drept deplasări ale comisarilor în afara locului uzual de muncă şi sunt efectuate în exercitarea funcţiei lor din cadrul Comisiei, fiind reglementate de o decizie internă a acesteia;

- regulile în materie de organizare de recepţii şi acţiuni de reprezentare sunt cele definite printr-o decizie a Comisiei din 19.09.1979 (COM(79)507). În cazul în care cheltuielile de reprezentare nu sunt acoperite prin această decizie, ele sunt trecute în sarcina comisarului, fiind plătite din indemnizaţia de reprezentare prevăzută de Regulamentul Comisiei;

- comisarii nu pot accepta cadouri în valoare de peste 150 EURO. Dacă, în virtutea uzajului diplomatic, primesc cadouri de o valoare superioară acestei sume, acestea trebuie predate Serviciului de Protocol al Comisiei. Comisarii trebuie să-1 informeze pe preşedintele Comisiei cu privire la orice decoraţie, premiu sau distincţie onorifică pe care le primeşte.

Codul privind conduita comisarilor face ordine şi în compoziţia cabinetelor, stipulând că acestea sunt formate din următoarele categorii de funcţionari: şase de nivel A (nouă pentru cabinetul preşedintelui Comisiei), aceştia fiind singurii abilitaţi să reprezinte comisarii la reuniuni; cel puţin doi dintre ei nu trebuie să aibă aceeaşi naţionalitate cu comisarul respectiv (patru pentru cabinetul preşedintelui); cel mult trei dintre membrii de nivel A ai cabinetului pot fi angajaţi în calitate de agenţi temporari, fiind asimilaţi funcţionarilor de carieră; cel puţin unul dintre membrii cabinetului care îndeplineşte funcţia de şef sau şef adjunct de cabinet trebuie să fie funcţionar de carieră; recurgerea la orice altă formă de colaborare externă nu poate fi decât ocazională şi trebuie supusă aprobării prealabile a preşedintelui Comisiei.

Cabinetele comisarilor includ şi zece funcţionari sau agenţi temporari de nivel B şi C (15 pentru cabinetul preşedintelui), dintre care maxim doi de nivel B (trei pentru cabinetul preşedintelui); numărul agenţilor temporari pentru ansamblul celor două categorii nu poate fi mai mare de doi (trei pentru cabinetul preşedintelui).

În alegerea compoziţiei cabinetelor, comisarii ţin cont de politica egalităţii de şanse promovate constant de către Comisie. La terminarea detaşării lor la cabinet, funcţionarii de carieră sunt reintegraţi în serviciile Comisiei după procedurile statutare normale; agenţii temporari nu beneficiază, la încheierea contractului, de nici un drept particular pentru o nominalizare în cadrul serviciilor.

Preşedintele Comisiei este autoritatea investită cu puterea de numire pentru ansamblul personalului cabinetelor. Comisarii îşi aleg personalul de serviciu ce le este afectat (şofer, gardă de corp) din cadrul efectivelor existente în administraţia Comisiei. Este reglementată, de asemenea, instituţia consilierilor speciali, codul de conduită stipulând că aceştia nu pot avea nici o relaţie directă cu direcţiile generale subordonate comisarului respectiv, nu pot fi asimilaţi membrilor cabinetului şi sunt supuşi aceloraşi reguli deontologice ca şi personalul instituţiei.

Se observă clar că scopul acestor reguli restrictive este de a limita fenomenul de “paraşutaj” al unor persoane din exterior, prieteni ai comisarilor respectivi, în funcţii importante în interiorul cabinetelor, pasul următor constituindu-1 permanentizarea lor, prin diferite artificii, în aparatul funcţionarilor de carieră.

Cel de-al doilea cod de conduită reglementează relaţiile dintre comisari (şi cabinetele acestora) şi serviciile Comisiei.

El stabileşte că aceste relaţii sunt fondate pe loialitate şi încredere, că responsabilitatea politică aparţine comisarilor, în timp ce serviciile trebuie să fie în măsură să asigure sarcinile de gestiune şi execuţie. Repartizarea competenţelor este stabilită prin Statutul Comisiei, Regulamentul Financiar şi Regulamentul Interior, ca şi prin aplicarea următoarelor principii:

Cabinetele: 

- participă la buna funcţionare a principiului colegialităţii informând comisarul asupra dosarelor ce nu sunt în competenţa sa proprie şi informează serviciile din subordinea comisarului despre lucrările colegiului, în special atunci când au impact direct asupra activităţii acestor servicii;

- asistă comisarul în stabilirea priorităţilor politice ale portofoliului sau/şi participă la elaborarea conţinutului acestuia prin consultarea serviciilor, veghează la respectarea priorităţilor şi programării decise de către comisar, informează serviciile cu privire la deciziile comisarului şi pregăteşte acordul politic al colegiului în stadiul final al deciziei;

- pentru asigurarea eficienţei activităţii, cabinetul informează directorii generali subordonaţi comisarului despre contactele acestuia cu exteriorul pe teme legate de dosarele ce ţin de portofoliul în cauză;

- asigură reprezentarea externă a comisarului, conform instrucţiunilor acestuia;

- îşi îndeplinesc sarcinile având drept obiectiv unic protejarea intereselor Comisiei Europene.

Serviciile: 

- asigură punerea în aplicare a priorităţilor stabilite de comisar precum şi gestiunea curentă a politicilor vizate, informându-l pe comisar în mod regulat şi consultându-l atunci când o decizie de gestiune presupune o opţiune politică;

- participă la elaborarea orientărilor politice de către comisar propunându-i opţiuni strategice, sfătuindu-1 cu privire la deciziile politice individuale şi furnizându-i toate elementele de apreciare necesare. Serviciile elaborează programul anual de lucru în cadrul orientărilor politice fixate de comisar şi colegiul Comisiei;

- contribuie la informarea comisarului şi semnalează acestuia orice eveniment petrecut într-un stat membru al UE sau într-o organizaţie internaţională, susceptibil de a avea un impact major asupra gestiunii portofoliului acestuia sau asupra poziţiei sale în cadrul colegiului. Serviciile furnizează comisarului, de asemenea, orice elemente de informare necesare exercitării funcţiei acestuia, cum ar fi proiecte de discurs sau note pentru conferinţele de presă. Serviciile îşi coordonează, împreună cu comisarul şi cabinetul acestuia, acţiunile vis-a-vis de exterior.

În vederea asigurării funcţionării optime a instituţiei, bazată pe o colaborare eficace şi o gestiune corectă a fluxului de informaţie între cabinete şi servicii, principiile de mai sus sunt transpuse în practică prin intermediul următoarelor reguli de bază:

- directorul general este cel care organizează şi coordonează activitatea serviciilor în raport cu comisarul şi cabinetul acestuia;

- orientările generale ale portofoliului său sunt definite de către comisar într-un cadru colegial. Ele sunt apoi concretizate, în consultare directă cu directorul general, într-un document programatic numit “scrisoare de misiune” ce este actualizată în permanenţă, în funcţie de evoluţiile activităţilor din cadrul portofoliului. Pe baza scrisorii de misiune, cu respectarea orientărilor fixate şi în consultare cu comisarul, directorul general este cel care îşi asumă funcţia de gestiune în deplină transparenţă şi fără interferenţe externe în gestiunea curentă;

- modalităţile de lucru şi canalele de difuzare a informaţiei sunt stabilite, la începutul mandatului, de către directorul general împreună cu şeful de cabinet al comisarului. Ele vizează organizarea reuniunilor între direcţia generală şi comisar, canalele de difuzare a solicitărilor comisarului şi a răspunsurilor serviciilor, punctele de contact pentru chestiunile politice şi pentru cele de gestiune curentă, repartizarea sarcinilor între cabinet şi servicii (curierul adresat comisarului, stabilirea dosarelor, brifingurilor şi pregătirea discursurilor), cererile de dosare emise de alţi comisari, reprezentarea comisarului şi problemele legate de deplasările acestuia;

- pentru a păstra structura organizaţională şi circuitele astfel definite, solicitările adresate de un cabinet unui serviciu ce nu se află în subordinea sa, trebuie să treacă pe la cabinetul competent, în mod normal serviciile neputând avea contacte directe cu alte cabinete. În caz contrar, ele sunt ţinute să-şi informeze propriul cabinet în legătură cu aceste contacte;

- înainte de a lansa orice iniţiativă ce depăşeşte gestiunea curentă, directorul general cere acordul comisarului, cu atât mai mult în cazurile când angajează consultări interservicii, iar dosarele de importanţă majoră fac obiectul unor reuniuni comune ce asociază directorii generali şi şefii de cabinet.

În ceea ce priveşte gestiunea resurselor umane, codul de conduită stabileşte că, pentru personalul ce nu ocupă funcţii de conducere, numirile sunt de competenţa directorului general, de comun acord cu Direcţia Generală de Personal şi cu Administraţia Actelor Oficiale. În cazul ocupării funcţiilor de conducere, pentru numirea pe un post de nivel A2 (director) comisarul şi directorul general stabilesc de comun acord propunerea de numire ce va fi prezentată colegiului Comisiei de către comisarul responsabil cu problemele de personal, după consultarea preşedintelui Comisiei şi a comisarului ce coordonează direcţia pentru care se face numirea. Pentru numirea şefilor de unitate (nivel A3), directorul general este cel care face alegerea candidatului cel mai bine plasat, după care cere acordul comisarului competent pentru a angaja procedura de numire. Posturile de conducere vacante trebuie publicate într-un interval maxim de trei luni de la apariţia vacanţei. 

Comisia Europeană este cea mai complexă şi mai dinamică dintre instituţiile Uniunii Europene, cea care reprezintă practic esenţa administraţiei comunitare. 

